Mayat lelaki hilang ditemui terapung
Oleh OTHMAN YAHAYA

4 Disember 2020, 3:43 pm
BALING – Misteri kehilangan seorang pengutip barangan lusuh sejak Selasa lalu terjawab apabila mayat lelaki itu ditemui terapung di Sungai Ketil di Kuala Ketil di sini pagi ini.
Mayat G. Sivaguru, 32, ditemui terapung dan tersangkut pada pokok di Lubuk Segintah, Bukit Selambau dekat sini oleh orang awam yang turut menyertai operasi mencari mangsa pada pukul 10 pagi tadi.
Lokasi mayat mangsa ditemui dengan penemuan kesan darah di atas Jambatan Kuala Ketil-Bukit Selambau yang dipercayai miliknya adalah sejauh kira-kira dua kilometer.
Ketua Polis Daerah Baling, Superintendan Syed Basri Syed Ali berkata,  siasatan awal mendapati terdapat satu kesan luka pada leher mangsa.
“Polis akan melakukan siasatan lanjut berkaitan kesan luka itu kerana berdasarkan pemerhatian, ia bukan luka biasa.
“Bagaimanapun kita perlu menunggu keputusan siasatan daripada Unit Forensik sebelum dapat mengklasifikasikan kes secara tepat,” katanya ketika ditemui di lokasi kejadian di sini hari ini.

Sivaguru sebelum ini dilaporkan hilang selepas keluar dari rumahnya di Taman Orkid, Kuala Ketil pada pukul 10 malam, Selasa lalu untuk mencari barangan terpakai.
Bagaimana pun lori miliknya ditemui berdekatan tempat pembuangan sampah berhadapan sebuah
stesen minyak di pekan ini dengan beberapa kesan tompokan darah.
Kenderaan itu ditemui oleh pekerja pembersihan yang melakukan tugasan rutin di kawasan berkenaan pada pukul 8.30 pagi, Rabu lalu sebelum satu laporan polis dibuat.
Siasatan lanjut polis kemudiannya turut menemui kesan darah di atas Jambatan Kuala Ketil-
Bukit Selambau dan operasi mencari mangsa mula dilancarkan oleh polis, bomba dan Angkatan Pertahanan Awam Malaysia di sekitar kawasan itu.
Mayat mangsa kemudian dibawa untuk proses bedah siasat di Hospital Sultanah Bahiyah di Alor
Setar. – K! ONLINE


Mengaku salah halang tugas, cedera anggota polis
Oleh NUZULSHAM SHAMSUDDIN

4 Disember 2020, 3:31 pm
KAJANG – Padah menghalang tugas dan mencederakan anggota polis serta memasukkan dadah dalam badan, seorang peniaga keropok lekor dipenjara sembilan bulan oleh Mahkamah Majistret di sini hari ini.
Majistret Muhammad Noor Firdaus Rosli menjatuhkan hukuman itu terhadap Samsuri Elias, 44, selepas tertuduh mengaku salah atas tiga pertuduhan yang disabitkan ke atasnya.
Mengikut pertuduhan pertama dan kedua, bapa dua anak itu didakwa dengan sengaja tidak memberikan kerjasama kepada anggota polis Raja Mohd. Ali Omar Akasyah Raja Sulaiman dalam menjalankan fungsi jawatannya.
Bagi pertuduhan itu, pendakwaan dikemukakan mengikut Seksyen 186 Kanun Keseksaan yang memperuntukkan hukuman penjara maksimum dua tahun atau denda maksimum RM10,000 atau kedua-duanya jika sabit kesalahan.
Pertuduhan kedua, tertuduh dengan sengaja menyebabkan cedera ke atas anggota polis Mohd. Haslizan Hashim daripada menjalankan kewajipannya yang didakwa mengikut Seksyen 332 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya jika sabit kesalahan.
Kedua-dua kesalahan itu dilakukan di tempat letak kereta di Taman Sri Reko di sini pukul 11.30 malam pada 30 November lalu.

Sementara bagi pertuduhan ketiga tertuduh didakwa telah memberikan diri sendiri dadah berbahaya iaitu morfin dengan cara memasukkan ke dalam tubuh badan. Kesalahan itu dilakukan di pejabat Bahagian Siasatan Jenayah Narkotik Ibu Pejabat Polis Daerah (IPD) Kajang pukul 3.30 pagi pada 7 Disember 2018.
Pertuduhan itu, tertuduh didakwa mengikut Seksyen 15(1)(a) Akta Dadah Berbahaya 1952 dan boleh dihukum di bawah Seksyen 15 akta sama dan dibaca bersama Seksyen 38B yang memperuntukkan hukuman penjara maksimum dua tahun atau denda maksimum RM5,000 dan pengawasan tidak kurang dari dua tahun dan tidak lebih tiga tahun jika sabit kesalahan.
Bagi pertuduhan pertama dan kedua, tertuduh dipenjara 12 bulan manakala pertuduhan ketiga tertuduh dipenjara tiga bulan.
Bagaimanapun mahkamah memerintahkan hukuman itu berjalan secara serentak yang mana pertuduhan pertama dan kedua tertuduh dipenjara enam bulan.
Pertuduhan ketiga mahkamah memerintahkan ia berjalan secara berasingan iaitu tertuduh dipenjara tiga bulan.
Kesemua jumlah hukuman penjara sembilan bulan itu bermula hari ini.
Terdahulu tertuduh yang tidak diwakili peguam merayu supaya diringankan hukuman kerana menyesal dengan apa yang telah dilakukan.
“Saya menyesal dengan perbuatan saya, mohon Yang Arif menjatuhkan hukuman serentak. Saya mempunyai dua orang anak dan hanya bekerja sebagai peniaga keropok lekor,” katanya.
Bagaimanapun Timbalan Pendakwa Raya Siti Nur Liyana Mohd. Sulaiman memohon mahkamah mengenakan hukuman setimpal terhadap tertuduh dengan mengambil kira sewaktu kejadian, kedua-dua mangsa sedang menjalankan tugas.
“Selain itu, tertuduh juga turut mempunyai satu kes dikehendaki berkaitan narkotik, pihak pendakwaan mohon hukuman dijalankan secara berasingan,” katanya.-K!ONLINE


JIM sasar hantar pulang 250,000 PATI
Oleh SUBKHI SUDARJI

4 Disember 2020, 3:08 pm
PUTRAJAYA – Jabatan Imigresen Malaysia (JIM) menyasarkan 250,000 permohonan menghantar pulang pendatang asing tanpa izin (PATI) ke negara asal di bawah Pelan Rekalibrasi Pendatang Tanpa Izin.
Ketua Pengarah Imigresen Datuk Khairul Dzaimee Daud berkata, Pelan Rekalibrasi Pendatang Tanpa Izin yang dilancarkan pada 16 November lalu dan berakhir pada 30 Jun 2021 mempunyai dua komponen utama iaitu Program Rekalibrasi Pulang dan Program Rekalibrasi Tenaga Kerja.
Katanya, pihaknya telah menerima 478 permohonan daripada majikan untuk program itu melibatkan 1,980 PATI setakat Rabu lepas.
“Kesemua permohonan ini diterima melalui e-mel dan mulai Rabu, majikan tidak lagi perlu membuat permohonan menerusi e-mel kerana semua permohonan perlu dibuat secara dalam talian di portal rasmi Imigresen,” katanya.
Beliau berkata demikian pada sidang akhbar Program Rekalibrasi Tenaga Kerja di Ibu Pejabat JIM hari ini.
Khairul Dzaimee berkata , setakat ini terdapat 12,400 pendatang tanpa izin berada di 14 depoh tahanan di Semenanjung dengan kebanyakan mereka adalah warga Myanmar, Pakistan, India, Indonesia dan Bangladesh.

Katanya lagi, Program Rekalibrasi Pulang merupakan suatu inisiatif kerajaan bertujuan memberi peluang kepada PATI yang telah melakukan kesalahan tinggal lebih masa dan berada di Malaysia tanpa pas sah untuk pulang ke negara asal secara sukarela.
“PATI yang layak dan mendapatkan janji temu secara atas talian menerusi Sistem Temujanji Online (STO) perlu hadir ke pejabat Imigresen bersama dokumen perjalanan sah, tiket pulang ke negara asal dan membayar kompaun RM300 hingga RM500 mengikut kesalahan masing-masing.
“Setelah selesai urusan bayaran, Imigresen akan mengeluarkan Pas Khas dan Check Out Memo (COM) dan PATI perlu pulang ke negara asal mengikut tarikh tiket dikemukakan,” katanya.
Pada 12 November lalu , kerajaan melancarkan Pelan Rekalibrasi Pendatang Tanpa Izin merangkumi dua komponen utama – Program Rekalibrasi Pulang dan Program Rekalibrasi Tenaga Kerja yang dilaksanakan bermula 16 November hingga 30 Jun 2021 kepada PATI di negara ini.
Menteri Dalam Negeri, Datuk Seri Hamzah Zainudin dilaporkan berkata, Pelan Rekalibrasi itu dilaksanakan oleh Jabatan Imigresen dengan kerjasama strategik Jabatan Tenaga Kerja Semenanjung Malaysia (JTKSM) serta agensi-agensi kerajaan yang lain tanpa penglibatan vendor atau pihak ketiga.-K! ONLINE


Posmen maut, rempuh kereta buat pusingan U
Oleh NIK NUR IZZATUL HAZWANI NIK ADNAN

4 Disember 2020, 3:50 pm
KEMAMAN – Gara-gara sebuah kereta membuat pusingan U, seorang posmen yang menunggang motosikal maut dalam kemalangan di Kilometer 136, Jalan Kuala Terengganu-Kuantan berhampiran deretan gerai jualan lemang Kijal dekat sini semalam.
Dalam kejadian 5.50 petang itu, Mohammad Musnizam Mohd Jahuary, 26, meninggal dunia di lokasi kejadian akibat kecederaan parah di bahagian kepala dan beberapa anggota badan.
Ketua Polis Daerah Kemaman, Superintendan Hanyan Ramlan berkata, Mohammad Musnizam dikatakan dalam perjalanan pulang ke kampungnya di Felda Kerteh 5, Ketengah Jaya dekat sini.
“Setiba di lokasi kejadian, motosikal ditunggang mangsa gagal mengelak sebuah kereta Honda Accord dipandu seorang pesara guru berusia 60 tahun yang dikatakan tiba-tiba membuat pusingan U.
“Impak rempuhan tersebut telah menyebabkan mangsa tercampak sejauh beberapa meter dari motosikalnya,” katanya kepada Kosmo! di sini hari ini.
Hanyan berkata, pemandu kereta Honda Accord yang berasal dari Bukit Keluang di sini tidak mengalami sebarang kecederaan.

Beliau berkata, mayat Mohammad Musnizam telah dihantar ke Unit Forensik Hospital Kemaman di sini untuk dibedah siasat. – K! ONLINE


Terus patuh SOP ketika banjir
Oleh ROHANA MOHD. NAWI

4 Disember 2020, 3:39 pm
KOTA BHARU – Orang ramai yang terkesan akibat bencana banjir di negeri ini disaran agar terus mematuhi prosedur operasi standard (SOP) dalam usaha untuk mengelakkan penularan wabak Covid-19
Ketua Polis Kelantan, Deputi Komisioner Shafien Mamat berkata, mangsa-mangsa banjir juga tidak terlepas daripada dikenakan kompaun sekiranya tidaka mematuhi SOP yang ditetapkan.
Katanya, seperti bencana banjir tahun-tahun lalu, orang ramai juga tidak dibenarkan sama sekali bermain air tidak kira sama ada secara sendirian atau dengan menaiki kenderaan.
“Sekiranya dikenakan kompaun, jangan marah pihak polis kerana kita sudah lama mengeluarkan arahan ini.
“Jadi, saya ingin menyarankan agar orang ramai mematuhi sepenuhnya SOP terutamanya tidak menaiki kenderaan melebihi tiga orang. Sekali lagi saya ingatkan, jangan sesekali mengambil kesempatan bermain air banjir,” katanya.
Beliau berkata demikian ketika ditemui pemberita sewaktu mengadakan lawatan mangsa banjir di pusat pemindahan sementara (PPS) di Sekolah Kebangsaan ( SK) Tiong di sini hari ini.

Seramai 56 mangsa banjir melibatkan 12 keluarga termasuk dua orang kelainan upaya (OKU) dipindahkan ke PPS SK Tiong pada pukul 4.30 petang semalam selepas selepas rumah mereka dinaiki air setinggi 1.5 meter.
Mengulas lanjut, Shafien berkata, setakat ini, beliau berpuas hati dengan tahap pematuhan SOP dalam kalangan rakyat Kelantan
Sementara itu, ujarnya, PPS SK Tiong merupakan pusat pemindahan yang terawal dibuka yang menempatkan mangsa banjir yang berusia dalam lingkungan lapan bulan hingga 70 tahun.
“Mangsa banjir kini dibekalkan pelbagai kemudahan termasuk bekalan makanan, internet dan keperluan lain untuk kemudahan anak-anak mereka mengikuti pembelajaran secara dalam talian sepanjang berada di PPS,”katanya.-K! ONLINE


Penduduk sedia terima limpahan air Sungai Golok
Oleh YATIMIN ABDULLAH

4 Disember 2020, 3:56 pm
TUMPAT – Perubahan cuaca yang tidak menentu di musim tengkujuh ketika ini terutamanya hujan lebat membuatkan penduduk di Kampung Kubang Sawa di sini sudah bersiap sedia untuk menerima limpahan air Sungai Golok yang bakal membanjiri kawasan tersebut pada bila-bila masa bermula sekarang.
Tinjauan Kosmo! mendapati, kebanyakan penduduk sudah mula membawa turun perahu untuk dijadikan sebagai pengangkutan bagi menggantikan kereta dan motosikal.
Seorang penduduk, Zubaidah Abu Bakar, 50, berkata, dia mula membuat persiapan sebaik sahaja air Sungai Golok sudah mula melimpah masuk ke kawasan kampungnya.
Menurutnya, air Sungai Golok mulai masuk ke kawasan rumahnya sejak tiga hari lalu, keadaan masih terkawal.
“Persiapan awal ini penting bagi mengelakkan kami berdepan dengan situasi cemas ketika air naik nanti.
“Segala dokumen-dokumen penting sudah disimpan dan diletakkan ke tempat yang tinggi,” katanya.

Zubaidah memberitahu, selain itu barangan keperluan harian seperti makanan sudah dibeli untuk dijadikan sebagai stok banjir.
Katanya, perahu yang telah diselenggara sudah dibawa turun ke kawasan tanah sebagai langkah awal sekiranya berlaku banjir.
Sementara itu, portal infobanjir.water.gov.my menunjukkan paras air Sungai Golok di Kuala Jambu sudah melepasi amaran iaitu 2.47 meter.
Paras normal air Sungai Golok di Kuala Jambu 0.70 meter.-K! ONLINE


Pukul isteri suka korek rahsia
Oleh DIYANATUL ATIQAH ZAKARYA

4 Disember 2020, 3:26 pm
MELAKA – Gara-gara berang dengan sikap isteri yang suka “mengorek” kisah silam dengan bekas kekasih, seorang pemandu lori kini berdepan dengan hukuman penjara sebulan selepas didakwa telah mencederakan pasangannya itu di Mahkamah Majistret di sini hari ini.
Tertuduh, Muhammad Fais Borhan, 30, bagaimanapun mengaku tidak bersalah sebaik sahaja pertuduhan dibacakan oleh jurubahasa mahkamah di hadapan Majistret Muhammad Nazrin Ali Rahim.
Mengikut pertuduhan, tertuduh didakwa dengan sengaja menyebabkan kecederaan kepada Siti Nur ‘Alia Abd. Manab, 32, atas sebab bangkitan marah kira-kira pukul 2 pagi di sebuah rumah di Taman Bukit Cheng, pada 2 Disember lalu.
Sabit kesalahan, tertuduh boleh dikenakan hukuman penjara sehingga sebulan atau dengan denda boleh sampai RM1, 000 atau kedua-duanya sekali mengikut Seksyen 334 Kanun Keseksaan dan dibacakan bersama Seksyen 326A Kanun Keseksaan.
Difahamkan, tertuduh bertindak mencederakan isterinya menggunakan tangan selepas tidak berpuas hati dengan wanita itu yang sering mencari maklumat mengenai bekas teman wanitanya.
Terdahulu pendakwaan dikendalikan Timbalan Pendakwa Raya Anis Najwa Nazari mencadangkan jumlah jaminan sebanyak RM4, 000.

Tertuduh yang tidak diwakili peguam bagaimanapun merayu jumlah rendah diberikan dengan alasan dia tidak sengaja memukul isterinya, selain menanggung tiga orang anak dan telah menyesal.
Muhammad Nazrin kemudian membenarkan tertuduh diikat jamin sebanyak RM1, 000 dengan seorang penjamin dan memerintahkan Muhammad Fais supaya tidak mendekati mangsa sehingga kes selesai.
Beliau turut menetapkan tarikh 6 Januari depan sebagai sebutan semula kes.-K! ONLINE


Ebit Lew hadiahkan basikal kepada lima penghantar makanan
Oleh NUR HUDA MUSA

4 Disember 2020, 3:35 pm
PETALING JAYA – Pendakwah terkenal, Ebit Lew sekali lagi mencuri tumpuan netizen apabila menghadiahkan lima buah basikal boleh lipat kepada lima orang penghantar makanan.
Menerusi laman Instagramnya, Ebit memaklumkan basikal tersebut dihadiahkan bagi memudahkan kerja penghantaran makanan oleh kelima-lima penerima tersebut yang sebelum ini menghantar makanan dengan berjalan kaki.
“Seronok hari ini beli basikal lipat lima buah untuk dihadiahkan kepada adik-adik ini. Mereka hantar makanan jalan kaki.
“Purata seminggu mereka peroleh RM100 ke RM300. Muka semua rajin dan baik-baik. Ada seorang kakak ibu tunggal, datang ke sini menaiki LRT. Sedih dengar latar belakang keluarga masing-masing,” katanya menerusi satu hantaran di Instagram sebentar tadi.
Menurutnya, semua penghantar makanan itu tidak mempunyai lesen dan tidak memiliki motosikal atau basikal.
“Saya hadiahkan basikal lipat. Mereka suka senang hendak bawa naik LRT, dan ada sembilan gear. Ringan nak kayuh, istimewa untuk mereka.

“Saya juga beri sedikit duit belanja untuk lima orang penerima ini dan yang berada situ tadi. Semoga mereka ini terus kuat dan diluaskan rezeki,” katanya. – K! ONLINE


RM43,900 lesap akibat terpedaya tawaran pinjaman online
Oleh ROSLIZA MOHAMED

4 Disember 2020, 4:09 pm
KOTA BHARU – Seorang wanita mengalami kerugian sebanyak RM43,900 selepas terpedaya dengan tawaran pinjaman wang yang diiklankan di Facebook dalam kejadian di Machang bulan lalu.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, siasatan mendapati, mangsa berusia dalam lingkungan 30-an merupakan seorang peniaga.
Katanya, wanita itu berminat dengan tawaran pinjaman sebelum terus berhubung dengan suspek yang menyamar daripada syarikat pinjaman wang, melalui aplikasi WhatsApp selepas menekan pautan pinjaman itu di Facebook.
“Setelah berbincang, mangsa berminat untuk membuat pinjaman sebanyak RM50,000 dengan pembayaran balik RM500 setiap bulan selama 10 tahun.
“Mangsa juga diminta menghantar gambar dokumen pengenalan diri, penyata akaun bank miliknya dan bayaran RM300 sebagai wang proses pinjaman,” katanya ketika dihubungi Kosmo! hari ini.
Menurut Ahmad Azizul, mangsa telah membuat bayaran sebanyak RM300 ke satu akaun bank milik individu secara dalam talian pada 27 Oktober lalu.

Bagaimanapun katanya, suspek telah mengarahkan mangsa untuk membuat bayaran tambahan sebanyak RM1,010 ke satu akaun bank milik individu yang berbeza pada hari yang sama.
“Mangsa juga telah diminta berulang kali untuk membuat pelbagai pembayaran termasuk pembayaran proses keseimbangan.
“Menurut suspek, bayaran itu membolehkan mangsa menerima wang pinjaman yang dipohon bersama-sama wang yang telah dibayar sebelum ini dengan alasan syarikat pinjaman akan mendepositkan wang RM100,000 ke akaun banknya,” katanya.
Katanya, sehingga Isnin lalu, mangsa telah membuat lebih daripada 40 transaksi bayaran ke 15 akaun bank milik individu yang dianggarkan berjumlah RM43,900.
Ahmad Azizul menambah, mangsa hanya menyedari dia diperdaya selepas dia cuba meminjam wang sebanyak RM8,000 daripada bapa saudaranya untuk membuat pembayaran kepada suspek.
“Mangsa kemudian datang membuat laporan di Ibu Pejabat Polis Daerah (IPD) Machang, semalam,” katanya.
Kes disiasat mengikut Seksyen 420 Kanun Keseksaan kerana menipu.-K! ONLINE


Lelaki menyamar sebagai pegawai polis ditahan
5 Disember 2020, 6:35 pm
PETALING JAYA – Seorang lelaki tempatan yang menyamar sebagai pegawai polis ditahan bersama dua lelaki yang lain kerana mengugut seorang pelayan restoran di sini semalam.
Polis Daerah Petaling Jaya menerima satu laporan kejadian kes ugutan jenayah dengan menggunakan objek menyerupai pistol dan menyamar sebagai pegawai polis pada pukul 11.10 pagi, semalam sebelum menahan tiga lelaki warga tempatan berusia 19 hingga 51 tahun.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek melakukan jenayah tersebut pukul 9.18 malam semalam di sebuah restoran di sebuah Hotel di sini.
“Kejadian berpunca apabila mangsa merupakan seorang pelayan restoran di hotel tersebut, tidak mengetahui maklumat seorang pelanggan tetap berpangkat Datuk Seri di restoran terbabit yang diminta suspek.
“Suspek kemudian bertindak agresif lalu mengacukan objek yang menyerupai sepucuk pistol ke arah mangsa dan mendakwa bahawa dia adalah seorang anggota polis,” katanya dalam satu kenyataan di sini hari ini.
Jelasnya, suspek utama berusia 22 tahun itu, mengaku terlibat dalam kes tersebut dan membeli senjata api itu di media sosial dengan harga RM1,030.

“Semakan rekod lampau mendapati kesemua suspek tidak mempunyai rekod jenayah lampau.
“Polis turut merampas sepucuk pistol tiruan, satu kelopak kosong pistol, dua buah telefon bimbit dan dua buah kereta jenis Toyota Vios serta Toyota Velfire,” ujarnya.
Tambahnya, hasil siasatan awal mendapati, dua lagi suspek yang ditahan tidak mengaku terlibat dalam kes yang disiasat.
“Suspek utama ditahan reman selama empat hari manakala dua lagi suspek diberi jaminan polis.
“Kes disiasat di bawah Seksyen 506 dan Seksyen 170 Kanun Keseksaan serta Seksyen 36 Akta Senjata 1960,” ujarnya. – K! ONLINE


Senat Argentina lulus ‘Cukai Jutawan’
Oleh KOSMO!

5 Disember 2020, 6:42 pm
BUENOS AIRES – Senat Argentina semalam meluluskan rang undang-undang percukaian terhadap 12,000 golongan terkaya di negara itu untuk menampung perbelanjaan menangani situasi koronavirus.
Rang undang-undang tersebut mendapat sokongan seramai 42 ahli Senat manakala 26 lagi menentang cukai yang dianggap sebagai sumbangan solidariti itu selepas dibahaskan dengan panjang lebar.
Selain itu, pihak kerajaan berharap cukai tersebut dapat mengumpul sebanyak 300 bilion peso (RM14.9 bilion) dengan levi yang dibayar secara sekali gus.
Terdahulu, rang undang-undang tersebut telah diluluskan Dewan Rakyat dengan 133 undi menyokong manakala 115 lagi menentang.
Cukai tersebut yang juga digelar ‘Cukai Jutawan’ memerlukan golongan mempunyai aset melebihi 200 bilion peso (RM16.8 bilion) membayar kadar cukai progresif sehingga 3.5 peratus atas kekayaan di Argentina dan 5.25 peratus terhadap kekayaan di luar negara.
Hasil kutipan cukai berkenaan, 20 peratus daripadanya akan disalurkan untuk bekalan perubatan, manakala 20 peratus lagi kepada perniagaan kecil dan sederhana, pembangunan sosial (15 peratus), biasiswa pelajaran (20 peratus) dan kerjasama gas asli (25 peratus).

Menurut data Universiti Johns Hopkins, Argentina yang mempunyai populasi sebanyak 44 juta penduduk terjejas teruk akibat koronavirus dengan lebih 1.4 juta kes dan 39,500 kematian dilaporkan.
Pandemik telah memburukkan lagi kadar pengangguran serta kemiskinan negara yang berhadapan dengan kemelesetan sejak 2018. – AFP


‘Uncle Kapitan Jelebu’ tinggal di rumah usang sejak 60 tahun lalu
Oleh NOR SHAFAWATI YUP

5 Disember 2020, 7:04 pm
JELEBU – Bayangkan di tengah-tengah bandar Kuala Klawang, Jelebu tersorok sebuah rumah usang yang didiami seorang warga emas bangsa Cina yang dikenali sebagai ‘Uncle Kapitan Jelebu’.
Uncle Kapitan Jelebu atau nama sebenarnya, Lim Tiap Beng, 81, yang fasih berbahasa Melayu berkata, dia sudah menetap 60 tahun di rumah usang itu yang didirikan hasil belas ihsan tuan tanah berbangsa Melayu yang memberi kebenaran untuk tinggal di situ.
Menurut Tiap Beng, rumah tersebut tidak mempunyai kemudahan bekalan air dan elektrik sejak 60 tahun lalu, namun dia bersyukur dan gembira menetap di rumah usang tersebut.
“Saya tidak mahu menyusahkan orang lain, saya masih mempunyai seorang kakak dan hampir setiap hari anak saudara datang melawat dan membawa makanan ke rumah.
“Apa nak susah-susah, cukuplah apa yang Tuhan bagi kita semua hanya menumpang kat dunia ini, esok lusa kalau Tuhan nak matikan kita semua akan tinggal juga,” katanya ketika ditemui di rumahnya di sini baru-baru ini.
Tiap Beng yang masih tidak berkahwin berkata, hidupnya lebih daripada cukup dan dia juga ada menerima bantuan RM300 sebulan daripada Jabatan Kebajikan Masyarakat.

“Sebelum ini, saya pernah ditawarkan untuk tinggal di Rumah Orang Tua, tetapi saya menolak kerana lebih selesa dan tenang tinggal di rumah usang ini walaupun dalam serba kekurangan.
“Saya menggunakan perigi yang digali sendiri sejak 40 tahun lalu sebagai sumber bekalan air,” katanya yang sangat ceria.
Tiap Beng memberitahu penduduk di sekitar memanggilnya ‘Uncle Kapitan Jelebu’ kerana suka menegur sesiapa sahaja tidak kira bangsa Melayu, Cina atau India.
Sementara itu, Pengerusi Pertubuhan Kebajikan Asnaf Dan Setia Kasih Negeri Sembilan (Perkasih N9), Norfadilah Mansor yang mengunjungi ‘Uncle Kapitan Jelebu’ dan menyampaikan sumbangan makanan dan barang keperluan lain berkata, jelas terpancar keceriaan semasa menziarahi warga emas itu.
“Dia tidak sedikit pun mengeluh malah amat bersyukur tinggal di situ seorang diri dalam keadaan usia yang sudah lanjut dan dalam serba kekurangan.
“Paling dikagumi kawasan sekeliling cukup bersih walaupun tempat tinggal sebegitu dan sentiasa memuji kebaikan tuan tanah bangsa Melayu yang setiap tahun akan menziarahinya setiap kali Hari Raya kerana dia pulang ke kampung,” katanya.  -K! ONLINE


Perluas jaringan kerjasama melalui semangat kesukarelawanan
5 Disember 2020, 10:13 pm
PUTRAJAYA – Semangat kesukarelawanan yang dipupuk dan diterapkan melalui kerjasama pelbagai pihak akan membolehkan masyarakat meluaskan jaringan kerjasama antara badan kerajaan, pertubuhan bukan kerajaan (NGO) dan persatuan tempatan mahupun antarabangsa.
Menteri Belia dan Sukan, Datuk Seri Reezal Merican Naina Merican berkata, usaha murni itu akhirnya membolehkan masyarakat menjadi ‘duta sosial’ yang mampu memberikan tanggapan positif masyarakat tempatan di dalam dan luar negara kepada Malaysia.
“Semangat kesukarelawanan perlu dipupuk dan disematkan sejak awal kerana ia adalah batu asas kepada masyarakat yang prihatin, bertanggungjawab, saling membantu tidak kira agama, kaum dan warna kulit.
“Semangat ini juga perlu diterapkan dan dipupuk melalui kerjasama daripada pelbagai pihak sama ada individu, badan kerajaan dan NGO,” katanya sempena sambutan Hari Kesukarelawanan Belia Malaysia 2020 secara virtual di sini hari ini.
Reezal Merican berkata, Hari Kesukarelawanan Belia Malaysia diwujudkan Kementerian Belia dan Sukan antara lain bagi memberi kesedaran dan menggalakkan penglibatan masyarakat di negara ini dalam program, aktiviti kesukarelawanan serta kemanusiaan.
Beliau berkata, ia juga bagi menyemarakkan lagi Sambutan Hari Sukarelawanan Antarabangsa yang ditetapkan oleh Pertubuhan Bangsa-Bangsa Bersatu (PBB) pada 5 Disember setiap tahun dengan tema ‘Together We Can Through Volunteering’ untuk tahun ini.

Menurutnya, Kajian Penilaian Outcome Indeks Belia Malaysia 2019 yang dikeluarkan oleh Institut Penyelidikan Pembangunan Belia Malaysia (IYRES) menunjukkan di bawah Domain Identiti mendapati indikator sukarelawan masih di tahap sederhana dengan dapatan skor sebanyak 60.93 peratus.
Katanya, terdapat satu lagi Kajian Kesedaran Mengenai Kesukarelawanan di Malaysia yang telah dilaksanakan oleh IYRES menunjukkan 81.6 peratus responden pernah terlibat dalam aktiviti kesukarelawanan manakala 18.4 peratus responden lagi tidak pernah terlibat.
“Selain itu, penilaian terhadap penganjur program kesukarelawan khususnya daripada pihak NGO adalah pada tahap 60 peratus iaitu dalam kategori memuaskan,” katanya.
Justeru, katanya, melalui sambutan Hari Kesukarelawan Belia itu juga secara tidak langsung dapat memberi pengiktirafan dan menggalakkan penglibatan semua lapisan masyarakat dalam menceburi dunia kesukarelawanan dan kemanusiaan tanpa mengira perbezaan latar belakang. -K! ONLINE


Gempar lelaki mati depan bank
Oleh MOHD AZLI ADLAN

5 Disember 2020, 6:29 pm
KUALA NERUS – Pelanggan di sebuah bank gempar selepas peminta derma tiba-tiba rebah sebelum meninggal dunia secara mengejut di hadapan premis tersebut di Dataran Austin di sini hari ini.
Dalam kejadian pada pukul 11.45 pagi itu, lelaki berusia 50-an berkenaan meninggal dunia dalam keadaan terduduk di lokasi kejadian.
Seorang saksi yang hanya mahu dikenali sebagai Mahmud berkata, sewaktu kejadian, seorang pelanggan wanita mahu menghulurkan derma kepada lelaki itu sebelum dia tiba-tiba rebah.
“Dia rebah dalam keadaan terduduk sebelum pihak berkuasa dihubungi bagi memaklumkan kejadian itu.
“Pegawai kesihatan yang melakukan pemeriksaan mengesahkan lelaki tersebut telah meninggal dunia,” katanya kepada Kosmo! di sini hari ini.
Mayat lelaki tersebut telah dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat.

Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din mengesahkan kejadian. – K! ONLINE


Ahmad Faizal umum letak jawatan MB Perak
Oleh ASLIZA MUSA

5 Disember 2020, 7:06 pm
IPOH – Datuk Seri Ahmad Faizal Azumu sebentar tadi mengumumkan peletakan jawatan beliau sebagai Menteri Besar Perak.
Ahmad Faizal berkata, peletakan jawatan itu telah dipersembahkan kepada Sultan Perak, Sultan Nazrin Muizzuddin Shah di Istana Kinta di sini pada pukul 3 petang tadi.
“Saya amat menjunjung kasih di atas perkenan Duli Yang Maha Mulia Paduka Seri Sultan dan pada kesempatan berkenaan saya telah menyembahkan warkah peletakan jawatan saya sebagai Menteri Besar Perak Darul Ridzuan dan seluruh Ahli Majlis Mesyuarat Kerajaan Negeri Perak Darul Ridzuan.
“Bagi pihak diri saya dan seluruh barisan Ahli Majlis Mesyuarat Kerajaan Negeri, saya ingin menyampaikan rasa penghargaan yang tidak terhingga kepada Setiausaha Kerajaan Negeri, Datuk Ahmad Suaidi Abdul Rahim dan seluruh warga pentadbiran kerajaan negeri serta jabatan dan agensinya.
“Tentunya pengalaman ini adalah sesuatu yang amat bermakna dan penuh dengan pelbagai cabaran,” katanya dalam sidang akhbar khas di Laman Seri Ridzuan di sini hari ini. -K! ONLINE


Anggota polis Hutan Melintang maut kemalangan
Oleh ASLIZA MUSA

5 Disember 2020, 8:39 pm
GERIK – Seorang anggota polis dari Balai Polis Hutan Melintang maut dalam nahas membabitkan dua buah kenderaan di Kilometer 63.9, Jalan Kuala Kangsar-Gerik-Pengkalan Hulu di sini hari ini.
Kejadian pada pukul 1 petang itu mengorbankan Lans Koperal Ahmad Firdaus Ismail, 24, akibat kecederaan parah di beberapa bahagian badan.
Ketua Polis Daerah Gerik, Superintendan Zulkifli Mahmood berkata, kejadian berlaku ketika mangsa yang memandu Toyota Vios dalam perjalanan ke Hilir Perak untuk pulang bertugas dari Tanah Merah, Kelantan.
Katanya, apabila sampai di lokasi kejadian, sebuah lori dari arah Pantai Remis ke Kuala Terengganu hilang kawalan lalu masuk ke laluan kereta dipandu mangsa.
“Akibat kemalangan tersebut, mangsa cedera parah dan disahkan meninggal dunia di tempat kejadian manakala pemandu lori berusia 43 tahun cedera ringan.
“Dua lagi penumpang lori masing-masing lelaki berusia 19 dan 16 tahun tidak cedera,” katanya di sini hari ini.

Menurut beliau, mayat mangsa dihantar ke Hospital Gerik untuk bedah siasat dan siasatan kes dijalankan mengikut Seksyen 41(1) Akta Pengangkutan Jalan 1987. -K! ONLINE


Polis rampas lebih dua kilogram syabu, tiga individu ditahan
Oleh IVAN AMIRUL

5 Disember 2020, 7:53 pm
BEAUFORT – Polis daerah ini menahan tiga individu termasuk seorang wanita dipercayai giat menjalankan aktiviti pengedaran dadah dalam operasi khas di tepi pantai Kampung Mempakul, Menumbok Isnin lalu.
Dalam serbuan pukul 9.30 pagi itu, dua lelaki yang ditahan berusia 45 dan 57 tahun manakala seorang lagi rakan wanita berusia 22 tahun.
Ketua Polis Daerah Beaufort Deputi Superintendan Azmir A Razak berkata, operasi dijalankan sepasukan polis daripada Jabatan Siasatan Jenayah Natkotik, Ibu Pejabat Kontijen (IPK) Sabah dan dibantu pasukan Bahagian Siasatan Jenayah Narkotik Ibu Pejabat Polis Daerah (IPD) Labuan dan IPD Beaufort.
“Polis berjaya merampas dadah jenis syabu yang dianggarkan bernilai RM90,000 ketika serbuan ke atas suspek dibuat.
“Semua suspek menaiki kenderaan pacuan empat roda jenis Toyota Hilux.
“Mereka berhenti di kawasan tepi pantai berkenaan sebelum membawa satu bungkusan dipercayai berisi dadah yang diletakkan di celah batu.

“Pasukan polis kemudiannya bertindak menghampiri kenderaan itu dan memperkenalkan diri sebagai polis dan terus menahan semua suspek,” katanya dalam kenyataan media hari ini.
Dalam kenyataan sama, Azmir memaklumkan pihaknya bertindak memeriksa beberapa bungkusan plastik teh cina dan menemui ketulan hablur jernih disyaki dadah seberat 2,065 gram.
“Ketiga-tiga suspek ditahan dan dibawa ke pejabat Bahagian Siasatan Jenayah Narkotik Daerah IPD Beaufort untuk tindakan lanjut.
“Saringan ujian air kencing turut mendapati dua dari tiga suspek positif dadah jenis Methamphetamine dan Amphetamine manakala suspek wanita negatif dadah.
“Hasil siasatan awal juga mendapati suspek utama dalam kes ini memperolehi bekalan syabu daripada Kota Kinabalu dan dipercayai akan diedar ke Menumbok bagi tujuan penjualan dan transaksi dadah ke Labuan pula hasil risikan bahagian narkotik IPD Labuan,” katanya.
Sementara itu, Azmir berkata, semua suspek direman selama tujuh hari bagi membantu siasatan mengikut Seksyen 39B, Seksyen 15(1)(a) dan Seksyen 39 C(1) Akta Dadah Berbahaya 1952.
Ketiga-tiga suspek berdepan dengan hukuman gantung sampai mati atau penjara seumur hidup dan boleh dikenakan 15 kali sebatan jika disabitkan kesalahan.  -K! ONLINE


1,123 kes positif, empat kluster baharu
Oleh NOR IDAYU BOSRO

5 Disember 2020, 6:32 pm
PUTRAJAYA – Kes jangkitan Covid-19 hari ini kekal empat angka selepas melaporkan sebanyak 1,123 kes dengan kes tertinggi kembali dicatatkan di Sabah sebanyak 391 kes.
Angka kes jangkitan juga termasuk daripada empat kluster baharu yang dilaporkan hari ini menjadikan jumlah kes positif sebanyak 71,359 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah itu, 1,118 kes adalah penularan tempatan manakala lima adalah kes import.
“Terdapat empat kluster baharu dilaporkan iaitu Kluster Batu Tiga dan Kluster Jalan Domis di Sabah serta Kluster Andalas dan Kluster Tapak Bina Bulatan masing-masing di Klang dan Titiwangsa.
“Pada masa sama, lima kluster ditamatkan iaitu Kluster Fores, Kluster Aero, Kluster Sungei Way, Kluster Baki dan Kluster Seladah,” katanya dalam satu kenyataan di sini hari ini.
Noor Hisham berkata, empat lagi kematian berkaitan Covid-19 dilaporkan membabitkan tiga warganegara dan satu warga asing menjadikan jumlah keseluruhan kes kematian sebanyak 380.

Pada masa sama, beliau berkata, sebanyak 1,143 kes pulih dilaporkan menjadikan jumlah keseluruhan kes pulih adalah 60,204 setakat hari ini.
“Sebanyak 130 kes positif sedang dirawat di Unit Rawatan Rapi dengan 54 kes memerlukan bantuan pernafasan. -K! ONLINE


PPS SK Changkat Lobak ditutup, tiada lagi banjir di Perak
Oleh WAT KAMAL ABAS

5 Disember 2020, 9:19 pm
BAGAN SERAI – Pusat pemindahan sementara (PPS) Sekolah Kebangsaan (SK) Changkat Lobak di sini ditutup sepenuhnya petang tadi.
Pengerusi Jawatankuasa Pengurusan Bencana Daerah Kerian, Mohd. Sabli Bakri berkata, PPS berkenaan sebelum ini menempatkan seramai 27 orang mangsa banjir daripada lapan keluarga sejak dibuka pada 30 November lalu.
“PPS SK Changkat Lobak ditutup pada pukul 6 petang berikutan banjir telah pulih sepenuhnya di kawasan kediaman rumah penduduk di Kampung Matang Tengah.
“Saya mengucapkan terima kasih kepada semua agensi terlibat yang telah membantu mangsa banjir di PPS ini,” katanya dalam satu kenyataan di sini hari ini.
Sebelum ini, PPS SK Changkat Lobak telah ditutup pada 28 November lalu, namun dibuka semula pada 30 November berikutan air banjir naik kembali di kampung berkenaan.
Dengan penutupan PPS tersebut, tiada lagi mangsa banjir di Perak.  -K! ONLINE


Al-I’tisam bantu 60 masyarakat orang Asli
Oleh MOHAMAD NAUFAL MOHAMAD IDRIS

5 Disember 2020, 5:42 pm
KUALA LANGAT- Prihatin nasib 60 nelayan Orang Asli di Kampung Sungai Judah yang kehilangan pendapatan, Pertubuhan Program Ceria Al-I’tisam (Al-I’tisam) tampil menghulurkan bantuan keperluan harian kepada 60 penduduk kawasan tersebut.
Ketua Pegawai Eksekutif Al-I’tisam, Mohd. Shah Sapie berkata, bantuan tersebut selepas pihaknya menerima maklumat berhubung kesukaran hidup dialami masyarakat tersebut.
“Majoriti penduduk Kampung Sungai Judah adalah nelayan dan tidak dapat turun ke laut akibat cuaca buruk.
“Situasi tersebut menyebabkan mereka kehilangan pendapatan,” katanya ketika ditemui pemberita di sini hari ini.
Menurutnya, setiap penerima bantuan menerima bantuan keperluan harian seperti beras, telur, minyak masak dan makanan asas lain bernilai RM85.
Sementara itu, Mohd. Shah menegaskan pihaknya bercadang membina  sebuah surau di kampung tersebut setelah menerima permohonan daripada beberapa penduduk yang beragama Islam.

“Mereka mahu sebuah surau bagi mengerakkan kerja dakwah, selain mengadakan program keagamaan di kampung itu,” katanya. -K! ONLINE


Aishah kesal pengusaha produk manipulasi pelanggan
Oleh NUR FARHANA MOHAMED

5 Disember 2020, 6:10 pm
KUALA LUMPUR – Penyanyi Aishah meluahkan kekesalan terhadap syarikat produk pelangsingan badan yang hanya pandai mengaut keuntungan dengan cara penipuan.
Menurut pelantun lagu Janji Manismu itu, kebanyakan duta produk yang dilantik telah menjalani pembedahan pintasan usus (bariatrik) bukan kerana kesan pengambilan produk seperti yang didakwa.
“Saya rasa sedih apabila ada syarikat produk-produk kuruskan badan yang menggunakan duta yang sebenarnya telah kurus kerana pembedahan bariatrik bukan kerana keberkesanan produk mereka.
“Allahuakbar, hentikan penipuan ini! Ini bukan tindakan yang betul. Pihak berkuasa pantaulah produk-produk begini.
“Kasihanlah mereka yang berjuang dengan berat badan dan ditipu dengan produk-produk yang mendakwa penurunan berat badan duta mereka adalah kesan daripada produk mereka. Ini satu penipuan,” katanya.
Sementara itu, Aishah atau nama sebenarnya Wan Aishah Wan Ariffin, 55, mengakui  mengambil masa selama dua tahun untuk menurunkan berat badan selepas menjalani pembedahan bariatrik.

AISHAH mengakui telah menjalani pembedahan bariatrik dua tahun lalu untuk melancarkan usahanya menurunkan berat badan.
“Beberapa hari ini saya banyak tertengok gambar lama semasa bertanding dalam Gegar Vaganza musim keempat. Muka macam bulan mengambang, pipi pauh sebesar padang. Perjalanan penurunan berat badan satu cabaran walaupun dengan menjalani pembedahan bariatrik bersama Doktor Mustafa.
“Hanya orang yang pernah sampai tahap obesiti morbid sahaja tahu cabaran kehidupan apabila saiz badan berlebihan ini. Sakit kaki, penyakit-penyakit lain, kecewa dengan ‘body shaming’ dan kualiti hidup yang agak terhad apabila badan kita bersaiz itu.
“Dua tahun selepas pembedahan, saya dapat turunkan berat badan sebanyak 33 kilogram dan masih berusaha untuk sampai ke berat sasaran. Payah kita sahaja nampak, sakit kita sahaja yang tahu,” tulisnya dalam Instagram.
Untuk rekod, Aishah menjalani pembedahan bariatrik pada 2018 selepas mendapatkan nasihat dan rujukan daripada pakar kesihatan.
Semalam, seorang gadis yang mempunyai berat badan berlebihan, Nurul Airawani Nazira Ibrahim atau lebih dikenali sebagai Wani Chomel, 23, mengadakan sidang akhbar mendakwa dirinya ditipu seorang jutawan kosmetik berhubung kontrak sebagai duta sebuah produk pelangsingan badan.
Wani yang mempunyai masalah berat badan yang mencecah sehingga 300 kilogram itu membuat pendedahan tidak mendapat manfaat daripada kontrak tersebut malah, wang untuk rawatan selepas menjalani pembedahan bariatrik yang dijanjikan juga tidak ditunaikan. – K! ONLINE


Anggota polis cemburu pukul teman wanita
5 Disember 2020, 6:26 pm
PETALING JAYA – Seorang anggota polis bertindak luar kawalan apabila memukul teman wanitanya dengan batang besi di sebuah pangsapuri di Bandar Puchong Jaya, di sini kelmarin.
Menurut Ketua Polis Daerah Serdang, Asisten Komisioner Razali Abu Samah, kejadian berlaku pukul 5.30 petang kelmarin, apabila suspek datang pangsapuri itu merupakan rumah kediaman mangsa dan memaksa mangsa untuk berjumpa dengannya tetapi dia menolak.
“Susulan daripada itu, suspek kemudian merosakkan tiga buah kereta iaitu, Honda Civic, Proton Satria Neo dan Perodua milik mangsa, anak dan suami anaknya.
“Anak mangsa berusia 26 tahun turut menyaksikan kejadian itu dan telah membuat laporan polis,” katanya dalam satu kenyataan di sini semalam.
Jelasnya, mangsa dihantar ke Pusat Perubatan Universiti Malaya (PPUM) untuk mendapatkan rawatan lanjut.
Mengulas lanjut, beliau berkata, suspek difahamkan bertindak secara melulu kerana cemburu apabila wanita itu, menjalinkan hubungan dengan lelaki lain.

“Hasil daripada ujian air kencing juga didapati lelaki tersebut positif dadah jenis methamphetamine.
“Suspek ditahan dan kes akan disiasat mengikut Seksyen 326 Kanun Keseksaan dan Seksyen 15(1)(a) Akta Dadah Berbahaya 1952,” ujarnya. -K! ONLINE


LKIM peruntuk RM100,000 untuk industri siput sudu di Sungai Tiram
Oleh WAT KAMAL ABAS

5 Disember 2020, 5:20 pm
BUKIT GANTANG – Lembaga Kemajuan Ikan Malaysia (LKIM) memperuntukkan sejumlah RM100,000 kepada Persatuan Nelayan Kawasan (PNK) Sungai Tinggi bagi melaksanakan ternakan siput sudu di Sungai Tiram bermula awal tahun hadapan.
Pengerusi LKIM, Datuk Syed Abu Hussin Hafiz Syed Abu Fasal berkata, projek ternakan siput sudu atau kupang itu merupakan projek pertama di wilayah zon utara.
“LKIM mempunyai dana serta boleh memberikan khidmat nasihat bagi membantu persatuan nelayan di sini menceburi agro perikanan yang berpontensi besar ini.
“Malah PNK Sungai Tinggi juga telah memulakan penternakan siput sudu ini sejak empat tahun lalu dan sudah tentu mereka mempunyai pengalaman yang mencukupi untuk menjayakan projek berkenaan,” katanya.
Beliau berkata demikian ketika melakukan lawatan ke kawasan penternakan siput sudu di Sungai Tiram di sini hari ini.
Tambah Syed Abu Hussin, setakat ini para nelayan di sini mampu menghasilkan kira-kira setengah tan siput sudu seminggu bagi keperluan pasaran tempatan namun ia masih belum mencukupi.

“Justeru beberapa pusat penternakan siput sudu akan dibina bagi memenuhi permintaan pasaran dan dijangka dapat menghasilkan kira-kira 1.5 tan siput sudu seminggu.
“Siput sudu memerlukan masa selama enam bulan bagi membolehkan hasilnya dapat dituai dan untuk menjadi pusat pengeluarannya, ia memerlukan kitaran pusingan yang betul dalam memenuhi permintaan pasaran,” katanya.
Beliau yang juga Ahli Parlimen Bukit Gantang berkata, industri siput sudu ini akan membuka ruang pekerjaan kepada penduduk di kawasan tersebut dan membantu mereka yang terjejas akibat Covid-19. -K! ONLINE


Penyamar polis dicekup samun sport rim BMW
Oleh MOHD YUNUS YAKKUB

5 Disember 2020, 5:00 pm
KLANG – Kelicikan dua lelaki menyamar sebagai anggota polis dan menyamun empat biji rim aloi (sport rim) kereta mewah jenis BMW tidak berpanjangan apabila mereka kemudiannya dicekup dalam tempoh 12 jam di Kampung Delek Kanan, Khamis lalu.
Kedua-dua suspek berusia 27 dan 50 tahun itu diberkas pukul 3 petang.
Ketua Polis Daerah Klang Selatan, Asisten Komisioner Shamsul Amar Ramli berkata, tangkapan tersebut susulan laporan dilakukan seorang lelaki berusia 50 tahun yang kehilangan empat rim aloi kereta BMW miliknya dalam kejadian pukul 4 pagi hari sama.
Katanya, perkara itu diketahui apabila seorang rakannya menghubungi mangsa memaklumkan dua lelaki menyamar sebagai anggota polis telah datang kedai mangsa di daerah ini sebelum mengambil barangan kereta tersebut.
“Bertindak atas maklumat, polis kemudiannya menahan kedua-dua suspek itu selain mereka turut mengakui menjual sport rim BMW tersebut di sebuah kedai besi buruk.
“Kita juga berjaya menemui kembali barangan yang disamun itu,” katanya ketika dihubungi di sini hari ini.

Shamsul Amar menambah, siasatan mendapati mereka telah aktif sejak April lalu dengan menyamar sebagai polis.
Ujar beliau, semakan juga mendapati kedua-dua suspek masing-masing mempunyai dua rekod lampau berkaitan jenayah dan dadah.
“Kes disiasat mengikut Seksyen 384 dan Seksyen 170 Kanun Keseksaan,” jelasnya. -K!ONLINE


Rentas negeri, daerah dibenarkan bermula 7 Disember
Oleh ZULKIFLI MANZOR

5 Disember 2020, 5:59 pm
PETALING JAYA – Menteri Kanan (Keselamatan), Datuk Seri Ismail Sabri Yaakob mengumumkan sekatan rentas daerah dan negeri ditamatkan bermula 7 Disember ini.
Menurut beliau, pergerakan dibenarkan tanpa kebenaran polis kecuali kawasan yang dikenakan Perintah Kawalan Pergerakan Diperketatkan (PKPD).
“Mulai 7 Disember ini pihak polis tidak lagi adakan sekatan jalan raya tetapi arahan kepada pihak polis walaupun tiada sekatan jalan raya kena fokus kepada pematuhan SOP,” katanya pada sidang akhbar hari ini. -K! ONLINE


Tak ada masalah, kami masih bercinta – Janna Nick
Oleh NURFARHANA MOHAMED

5 Disember 2020, 5:43 pm
PETALING JAYA – Pelakon dan pengacara popular, Janna Nick menafikan dakwaan netizen bahawa dia kini dalam fasa mengubati kekecewaan akibat putus cinta.
Sebaliknya kata pengacara Melodi itu, dia sememangnya tidak berdepan sebarang masalah, sama ada dalam percintaan mahupun karier seni.
Menurut Janna atau nama pemilik sebenar, Nurul Janna Muner, 25, hubungan cintanya bersama pelakon Dini Azan Schatzmann masih harmoni seperti biasa.
“Mana ada saya padam gambar-gambar Dini dalam akaun Instagram. Hubungan kami okey dan tidak ada sebarang masalah. Saya akui memang agak jarang memuat naik gambar kami menerusi laman sosial kerana tidak ada momen penting untuk dikongsikan.
PERKONGSIAN Janna yang mengundang persoalan netizen.
“Saya hanya akan muat naik gambar kami berdua jika ada majlis istimewa sebagai contoh sambutan hari jadi. Pada saya, media sosial ini adalah profil kerjaya dan itu pilihan saya, sama ada mahu berkongsi aktiviti seni atau peribadi dalam Instagram.
“Bagaimanapun tidak semua hal peribadi akan saya kongsikan. Apa yang ditonjolkan dalam media sosial tidak menggambarkan keperibadian sebenar. Kalau netizen nak menghakimi berdasarkan laman sosial, mereka silap,” kata Janna kepada K! Online.

Terdahulu, sekeping gambar dengan kapsyennya yang berbunyi, melepaskan bukan bermaksud berputus asa (letting go doesn’t mean giving up) telah mengundang spekulasi netizen yang mendakwa hubungannya bersama Dini telah berakhir.
Malah, penampilan Janna yang tampak seksi kebelakangan ini turut menjadi perbualan hangat warga siber yang seperti menguatkan lagi dirinya sedang dalam fasa ‘move on’ atau pemulihan diri. – K! ONLINE


Kumpulan Sanjev aktif pecah rumah tumpas
Oleh MUHAMAD TARMIZE MOHD NOR

5 Disember 2020, 5:06 pm
SUNGAI SIPUT – Kumpulan Sanjey yang dipercayai terlibat dalam kejadian samun dan pecah rumah di daerah ini tumpas selepas polis menahan empat anggota kumpulan tersebut.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, keempat-empat mereka berusia 20 hingga 33 tahun yang merupakan ahli kumpulan Sanjev ditahan dalam operasi yang dijalankan sejak akhir Oktober lalu.
“Dua suspek berjaya ditahan polis di tepi bangunan Arked Mara di sini pada pukul 12.12 tengah hari 28 Oktober lalu.
“Polis kemudian berjaya menahan dua lagi anggota mereka dalam operasi yang dijalankan kelmarin dan semalam,” katanya pada sidang akhbar di Ibu Pejabat Polis Daerah (IPD) Sungai Siput hari ini.
Tambah Mohd. Khaizam, siasatan mendapati kumpulan jenayah berkenaan mengumpil tingkap untuk memasuki rumah sasaran mereka sewaktu ketiadaan penghuni rumah.
“Selain itu, kumpulan ini turut berani bertindak menyamun mangsa yang berada di dalam rumah.

“Polis percaya penahanan mereka mampu menyelesaikan lima kes pecah rumah dan dua kes samun di Sungai Siput,” katanya.
Katanya, polis turut merampas dua motosikal, pasport, minuman keras, wang tunai, duit syiling lama, jam tangan serta pisau lipat yang digunakan suspek sebagai senjata untuk kegiatan pecah rumah dan samun.
“Polis turut menemui semula barang kemas yang disamun suspek selain ganja dan heroin yang ditemui bersama salah seorang suspek.
“Kesemua mereka mempunyai rekod jenayah lampau manakala saringan ujian air kencing pula mendapati mereka positif dadah jenis methamphetamine dan morfin,” katanya.
Menurutnya, kesemua suspek direman selama enam dan tujuh hari bermula hari ini.
Bagaimanapun katanya, dua lagi lelaki dengan salah seorang daripadanya dipercayai ketua kumpulan masih lagi dikesan polis.
Kes disiasat mengikut Seksyen 395 dan 457 Kanun Keseksaan kerana samun dan pecah rumah.-K!ONLINE


PKPB di empat negeri, Putrajaya, Labuan ditamatkan
Oleh ZULKIFLI MANZOR

5 Disember 2020, 5:34 pm
PETALING JAYA – Perintah Kawalan Pergerakan Bersyarat (PKPB) di Pulau Pinang, Perak, Kelantan, Putrajaya, Negeri Sembilan dan Labuan ditamatkan bermula esok kecuali di beberapa kawasan yang dikenal pasti masih mengalami peningkatan kes positif Covid-19.
Menteri Kanan (Keselamatan), Datuk Seri Ismail Sabri Yaakob berkata, PKPB di Selangor, Kuala Lumpur dan Sabah bagaimanapun dilanjutkan sehingga 20 Disember ini berdasarkan penilaian risiko jangkitan Covid-19 yang dilakukan oleh Kementerian Kesihatan Malaysia (KKM).
“Bagi Johor, PKPB di Mersing ditamatkan, tetapi PKPB di Kota Tinggi dilanjutkan sehingga 20 Disember 2020. PKPB akan turut dilaksanakan di Johor Bahru, Batu Pahat dan Kulai mulai 7 sehingga 20 Disember 2020,” katanya pada sidang akhbar hari ini. -K! ONLINE


Tangani secara kekeluargaan – Annuar Musa
Oleh MOHD RASDAN AHMAD

5 Disember 2020, 5:11 pm
PETALING JAYA – Proses pertukaran Menteri Besar Perak diharapkan dapat ditangani menerusi semangat Muafakat Nasional (MN) dan keluarga Perikatan Nasional (PN).
Setiausaha Agung Barisan Nasional (BN), Tan Sri Annuar Musa berkata, susulan isu tersebut, Presiden UMNO, Datuk Seri Ahmad Zahid Hamidi sudah berada di Perak bagi melakukan perjumpaan bersama Badan Perhubungan UMNO Negeri Perak bagi mendapatkan penjelasan.
Oleh itu, katanya, tidak banyak perkara yang dapat diulas memandangkan proses perbincangan sedang diteruskan oleh Presiden parti.
“Sudah pasti apabila ia berlaku, spekulasi timbul dan ia perlu diuruskan agar tidak menimbulkan ketidakstabilan serta menimbulkan perpecahan.
“Apabila ada isu politik berlaku, akan ada keresahan dan spekulasi berlaku dan pimpinan perlu uruskannya dengan baik,” katanya ketika sidang akhbar selepas menghadiri Program [email protected] masyarakat miskin di Projek Perumahan Rakyat (PPR) Kerinchi, Lembah Pantai, Kuala Lumpur, hari ini.
Mengulas mengenai kenyataan Setiausaha Agong Pas, Datuk Takiyuddin Hassan yang menegaskan bahawa Pas tidak mahu menyertai penubuhan baharu kerajaan negeri, jelas Annuar, itu adalah reaksi normal.

“Bukan saja Pas, Parti Pribumi Bersatu Malaysia (Bersatu) juga difahamkan akan memberi reaksi yang sama sekiranya berlaku keterlibatan DAP dan PKR misalnya.
“Jadi tidak mengapa. Saya fikir setiap parti memberi reaksi awal masing-masing dan ia baru berlaku semalam dan kenyataan itu juga dikeluarkan semalam.
“Selepas ini pemimpin parti perlu duduk bersama bagi menguruskan keadaan. Saya ingin katakan itu bukan masalah nasional, tetapi ia merupakan masalah setempat dan terkait dengan batang tubuh mantan Menteri Besar Perak itu sendiri,” katanya.
Dalam sidang DUN Perak semalam, Menteri Besar Perak, Datuk Seri Ahmad Faizal Azumu gagal memperoleh sokongan majoriti dalam usul undi percaya terhadapnya yang dikemukakan oleh Datuk Abdul Manaf Hashim (BN-Pengkalan Bharu).
Daripada 59 ADUN, 10 menyokong usul berkenaan manakala 48 lagi membantah dan satu undi rosak dalam undi belah bahagian yang ditetapkan Speaker, Datuk Mohamad Zahir Abdul Khalid. – K! ONLINE.


UMNO Perak patut berunding dahulu
Oleh ROHANA MOHD. NAWI

5 Disember 2020, 4:48 pm
KOTA BHARU – UMNO Perak sepatutnya berunding terlebih dahulu dengan rakan sekutu sebelum membawa usul undi percaya terhadap Menteri Besar Perak, Datuk Seri Ahmad Faizal Azumu.
Timbalan Presiden Pas, Datuk Seri Tuan Ibrahim Tuan Man berkata, kemelut politik tersebut kini bukan hanya membabitkan Perak, malah turut memberi kesan kepada negeri lain termasuk kerajaan pusat.
“Bagi kita, isu di Perak ini sepatutnya diselesaikan di meja rundingan terlebih dahulu tetapi apa yang berlaku sebaliknya.
“Di pihak Pas, kita akan tengok dalam tempoh sehari dua ini,” katanya ketika ditemui pemberita selepas membuat tinjauan di Taman Desa Wangi, Pasir Tumboh di sini yang berdepan masalah banjir termenung.
Dalam sidang Dewan Undangan Negeri (DUN) Perak semalam, Ahmad Faizal gagal mendapat sokongan majoriti daripada ahli dewan dalam undi usul percaya terhadap beliau.
Usul tersebut dibawa oleh wakil rakyat UMNO iaitu Ahli Dewan Undangan Negeri (ADUN) Pengkalan Baru, Abd. Manaf Hashim.

Mengulas lanjut, Tuan Ibrahim berkata, Pas kekal dengan pendirian untuk tidak menyertai usaha pembentukan kerajaan baharu di Perak.
Katanya, parti itu akan terus memantau perkembangan semasa kemelut tersebut sebelum mengambil sebarang ketetapan lain selepas ini.
“Kita sudah ada pendirian iaitu tidak akan bersama kerajaan baharu.
“Sebelum ini kita mempunyai Exco (dalam kerajaan Perak) dan apabila kerajaan baharu dibentuk, kita tidak ada Exco,” katanya.-K!ONLINE


UMNO Sabah nyatakan pendirian tidak letak calon PRK Bugaya
Oleh IVAN AMIRUL

5 Disember 2020, 4:00 pm
KOTA KINABALU – UMNO Sabah menyatakan pendirian tidak meletakkan calon pada Pilihan Raya Kecil (PRK) Dewan Undangan Negeri (DUN) Bugaya bulan depan.
Ketua UMNO Sabah, Datuk Seri Bung Moktar Radin berkata perkara itu diputuskan dalam Mesyuarat UMNO hari ini.
“Keputusan ini mengambil kira kedudukan kerusi terbabit yang tidak ditandingi UMNO ketika Pilihan Raya Negeri (PRN) Sabah pada September lalu.
“Kita juga mahu memaklumkan semua keputusan yang diambil adalah sebulat suara membabitkan UMNO Sabah tanpa campur tangan UMNO Pusat,” katanya.
Bung berkata demikian sewaktu sidang akhbar selepas mempengerusi Mesyuarat UMNO Sabah sebentar tadi.
Dalam pada itu, ditanya sama ada pihaknya menyokong sekiranya darurat diistiharkan di DUN Bugaya, beliau yang juga Timbalan Ketua Menteri Sabah menyatakan UMNO Sabah bakal menyokong tindakan itu.

“Jika PRK Bugaya ditangguhkan disebabkan pengistiharan darurat seperti Parlimen Batu Sapi untuk mengelakkan penular wabak Covid-19, kita pastinya akan bersetuju.
“Hal ini kerana keutamaan kita adalah nyawa dan keselamatan rakyat,” katanya.
PRK Bugaya perlu diadakan ekoran penyandangnya, Datin Manis Muka Mohd. Darah meninggal dunia pada 17 November lalu.
Sementara itu, Bung Moktar memaklumkan UMNO Sabah menerima kemasukan semula lima bekas pemimpin parti terbabit yang meninggalkan UMNO selepas Pilihan Raya Umum (PRU) 2018.
Semua pemimpin berkenaan adalah Ahli Dewan Undangan Negeri (ADUN) Usukan, Datuk Seri Salleh Said Keruak; ADUN Sugut, Datuk James Ratib; bekas ADUN Pitas, Datuk Bolkiah Ismail; bekas ADUN Pantai Manis, Datuk Abdul Rahim Ismail dan bekas ADUN Kemabong, Jamawi Jaafar.-K!ONLINE


Jumpa kepala anak patung tertanam dalam dinding rumah
Oleh KOSMO!

5 Disember 2020, 4:47 pm
NEW YORK – Seorang wanita terkejut apabila menemui kepala anak patung tertanam dalam dinding rumahnya di tingkat bawah tanah di bandar raya New York, Amerika Syarikat baru-baru ini, lapor akhbar The Sun UK.
Adik kepada wanita berkenaan berkata, anak patung patung itu disedari selepas kakaknya baru berpindah ke rumah berkenaan.
Sekeping gambar yang dimuat naik di media sosial menunjukkan kepala anak patung bersaiz kecil itu kelihatan seperti tertanam di dalam salah satu blok konkrit di ruang bawah tanah.
Kepala anak patung berkenaan mempunyai warna yang pucat dan bermata biru serta pipi gebu kemerah-merahan serta bibir merah jambu.
Kepala anak patung berkenaan dijumpai di bilik bawah tanah rumah itu. – TWITTER
“Kakak saya baru berpindah ke rumah baharu dan menemui ini pada dinding di tingkat bawah tanah,” tulisnya di laman Twitter.
Gambar tersebut turut mendapat pelbagai komen daripada pengguna laman sosial tersebut yang mencadangkan wanita itu supaya berpindah kerana ditakuti berhantu.

“Kamu patut berpindah dengan segera,” tulis seorang netizen.
“Pindah hanya jika ada darah keluar daripada paip air. Pada masa itu baru kamu tahu ia adalah masa sesuai untuk pergi,” ujar seorang lagi netizen.
Selain itu, seorang netizen berkata, anak patung yang ditanam pada dinding tersebut didakwa merupakan satu trend penduduk di bandar raya New York dan negeri California di sekitar penghujung tahun 1960-an dan awal 1970-an.
“Itu adalah patung bayi bilik bawah tanah. Ia sudah menjadi satu trend pada penghujung tahun 1960-an dan awal 1970-an di bandar raya New York dan California untuk menanam beberapa bahagian anak patung pada dinding rumah termasuk bilik bawah tanah.
“Sesetengah daripada mereka turut menanam barangan lain termasuk keratan akhbar dan wang tunai,” katanya. – Agensi


Keputusan mansuh UPSR berada di peringkat akhir
Oleh DIYANATUL ATIQAH ZAKARYA

5 Disember 2020, 3:41 pm
ALOR GAJAH – Kementerian Pendidikan (KPM) sedang melakukan perincian akhir kajian sebelum menentukan pemansuhan Ujian Pencapaian Sekolah Rendah (UPSR) bagi murid tahun enam.
Timbalan Menteri Pendidikan I, Muslimin Yahaya berkata, kebarangkalian besar ujian penilaian itu akan dimansuhkan, sekali gus menjadikan UPSR diduduki murid pada tahun lalu sebagai yang terakhir.
“Kementerian sekarang sedang dalam peringkat akhir kajian melihat keperluan UPSR dan keputusan mengenai perkara ini akan diputuskan dalam masa terdekat.
“Kemungkinan besar tidak akan ada lagi UPSR selepas ini,” katanya selepas menyampaikan anugerah kepada 148 pelajar cemerlang UPSR 2019 Parlimen Masjid Tanah di Kompleks Sukan Masjid Tanah, di sini hari ini.
Pada majlis itu, seramai 148 bekas murid 38 Sekolah Kebangsaan (SK) dan Sekolah Jenis Kebangsaan (SJK) seluruh Parlimen Masjid Tanah menerima sumbangan berbentuk wang tunai dan caruman Skim Simpanan Pendidikan Nasional (SSPN).
Turut hadir ialah Ahli Parlimen Masjid Tanah, Datuk Mas Ermieyati Samsuddin.

Bertanya mengenai perancangan KPM untuk menilai pencapaian akademik murid tahun akhir sekolah rendah itu, beliau memberitahu kaedah pentaksiran sepanjang masa, ujian esei dan temuduga antara kaedah yang boleh dipertimbangkan.
“UPSR adalah ujian penilaian dan boleh digantikan dengan kaedah lain seperti pentaksiran sepanjang masa yang lebih asli serta berterusan sifatnya bagi membantu menempatkan murid-murid di lima jenis sekolah khusus,” katanya.-K!ONLINE


Pengendali trak tunda turut terjejas
Oleh AFIFI HAFIZ MOHD NOR

5 Disember 2020, 4:42 pm
SEREMBAN- Sejak perintah kawalan pergerakan (PKP) dikuatkuasakan bermula Mac lalu pendapatan pengendali trak tunda turut terjejas.
Pemilik Bob Worksyop, Ahmad Faizal Ghani, 41, berkata dia yang memiliki beberapa trak tunda turut merasai kesan PKP kerana kurang kenderaan menggunakan jalan raya.
Katanya, dia berharap kerajaan tidak meminggirkan peniaga-peniaga sepertinya kerana mereka juga turut terkesan sepanjang tempoh itu.
“Sejak bulan Mac hampir 50 pendapatan perniagaan saya terjejas kerana perniagaan ini melibatkan perkhidmatan pengguna di atas jalan raya.
“Bila kenderaan kurang pendapatan kami turut terjejas kerana selain kenderaan kemalangan kami juga turut menunda kenderaan rosak,” katanya ketika ditemui di bengkelnya di Nilai di sini hari ini.
Tambahnya, selain menjalankan operasi trak tunda bengkelnya turut memberikan perkhidmatan membaiki dan mengecat kenderaan.

Bagi pengendali trak tunda, Kamirul Sauda Kamil, 40 pula berkata, hampir separuh pendapatan terjejas kerana PKP.
“Jika sebelum ini kerap mendapat panggilan untuk menunda kenderaan, sekarang lebih banyak termenung daripada keluar menunda,” katanya.
Ujarnya, dia harap jika pihak kerajaan boleh membantu mereka untuk meneruskan kelangsungan hidup.
“Tidak kisah apa-apa insentif pun. Sebab kami pun ada komitmen dan kami turut terjejas,” ujarnya.-K!ONLINE


6 suspek ganggu ketenteraman awam diburu
5 Disember 2020, 4:24 pm
PETALING JAYA – Polis memburu enam lelaki yang mengganggu ketenteraman awam dalam satu insiden yang berlaku di Jalan Metro Perdanan Taman Usahawan, Kepong semalam.
Ketua Polis Daerah Sentul, Asisten Komisioner Beh Eng Lai berkata, mangsa merupakan seorang lelaki tempatan berumur 30 tahun dan telah membuat laporan polis susulan kejadian tersebut.
“Pada pukul 9.50 malam semalam, pengadu bersama isteri sedang makan di sebuah restoran di Kepong, sebelum didatangi tiga orang lelaki dalam keadaan mabuk lalu memukul mangsa.
“Puncanya kerana mangsa yang memandu kereta jenis Honda telah ‘double park’ kereta jenis BMW yang dinaiki ketiga-tiga individu terbabit,” katanya dalamm satu kenyataan di sini hari ini.
Jelas beliau, mangsa telah dicekik oleh salah seorang dari individu tersebut manakala rakannya telah memanggil tiga lagi individu lain.
“Ekoran kejadian tersebut, mangsa telah beredar dan masuk ke dalam keretanya dan didatangi individu yang memegang pengunci stereng seperti mahu memukulmya.

“Dalam keadaan kelam-kabut, mangsa telah melanggar sebuah kereta lain sebelum beredar,” ujarnya.
Menurutnya lagi, suspek kini telah dikenalpasti dan akan ditangkap secepat mungkin.
Semalam, tular satu video yang dimuatnaik di laman Facebook Kes Jenayah Malaysia memaparkan kekecohan melibatkan beberapa individu yang berpunca daripada kesalahan meletak kenderaan.-K!ONLINE


Sistem longkang diperbesar elak banjir termenung
Oleh ROHANA MOHD. NAWI

5 Disember 2020, 3:53 pm
KOTA BHARU – Projek meluaskan sistem longkang di beberapa kawasan di sini akan dijalankan dengan segera sebagai langkah untuk mengurangkan kejadian banjir termenung.
Menteri Alam Sekitar Dan Air, Datuk Seri Tuan Ibrahim Tuan Man berkata, pihaknya telah mengenal pasti tiga lokasi di Pasir Tumboh di sini yang mengalami masalah itu sekiranya berlaku hujan yang tidak berterusan sejak seminggu lalu.
Katanya, dengan pembesaran longkang di kawasan berkenaan, ia sekali gus dapat mengurangkan masalah yang dihadapi penduduk terutamanya ketika musim banjir.
“Saya dapati masalah yang dihadapi oleh penduduk ialah masalah longkang yang tidak diselenggara dengan baik sehingga menyebabkan berlakunya banjir termenung apabila hujan berterusan.
“Air tidak dapat mengalir kerana tiada sistem perparitan yang sudah tertimbus selepas pembinaan rumah di kawasan berkenaan,”katanya.
Beliau berkata demikian ketika ditemui pemberita selepas mengadakan tinjauan di Perumahan Taman Desa Wangi, Pasir Tumboh di sini hari ini.

Tuan Ibrahim yang juga merupakan Ahli Parlimen Kubang Kerian berkata, sistem perparitan tertimbus apabila penduduk membuat rumah dengan menambun tanah sehingga menyebabkan longkang sedia ada tertutup.
Beliau berkata, penyelarasan yang baik perlu dijalankan agar longkang utama tidak tertutup sekali gus dapat mengelakkan masalah itu berlaku di kawasan lain.
“Saya akan bincang dengan Jabatan Pengairan dan Saliran (JPS) negeri dan daerah untuk mencari jalan penyelesaian.
“Bagaimanapun, terdapat sesetengah tempat yang memerlukan kajian dengan lebih lanjut,” katanya.-K!ONLINE


Polis wanita buat video Tik Tok disiasat
Oleh MUHAMMAD AYMAN GHAFFA

5 Disember 2020, 3:48 pm
KOTA BHARU – Seorang anggota polis wanita dari Kontinjen Kelantan berdepan tindakan tatatertib selepas memuat naik video seperti aksi tarian menerusi aplikasi Tik Tok sewaktu memakai uniform operasi polis.
Ketua Polis Kelantan, Deputi Komisioner Shafien Mamat berkata, perbuatan yang kini tular di media sosial itu menjejaskan imej jabatan dan kod etika Polis Diraja Malaysia (PDRM).
Katanya, siasatan telah dijalankan oleh Jabatan Integriti dan Pematuhan Standard (JIPS) Kelantan bagi membolehkan tindakan tatatertib diambil mengikut Peraturan-Peraturan Pegawai Awam (Kelakuan dan Tatatertib) 1993.
“Saya memandang serius perlakuan seorang anggota polis yang membuat video yang mempamerkan aksi seperti tarian menerusi aplikasi Tik Tok sewaktu memakai uniform polis.
“Arahan Ketua Polis Negara sangat jelas bahawa terdapat larangan pegawai kanan dan pegawai rendah polis memuat naik serta perkongsian peribadi semasa memakai uniform di platform media sosial,” katanya dalam satu kenyataan hari ini.
Menurut Shafien, pihak jabatan tidak akan berkompromi terhadap mana-mana pegawainya yang melakukan pelanggaran integriti sehingga mencemarkan nama baik PDRM.-K!ONLINE


Lori muatan diesel terbabas, muatan melimpah keluar
Oleh NOR AINNA HAMZAH

5 Disember 2020, 4:10 pm
KUALA PILAH – Anggota bomba bertungkus lumus membersihkan tumpahan diesel susulan kejadian kemalangan di jalan Jemapoh Pekan Kuala Pilah-Batu Kikir membabitkan lori muatan diesel, dekat sini, pagi tadi.
Dalam kejadian berkenaan, pasukan bomba bergegas ke lokasi kejadian sebaik menerima panggilan kecemasan pada pukul 6.19 pagi.
Menurut Ketua Balai Bomba dan Penyelamat (BBP) Kuala Pilah, Eva Saifun Kamuni, sebaik tiba di lokasi terdapat satu kemalangan melibatkan sebuah lori membawa muatan diesel 10,000 liter yang terbabas.
“Seorang lelaki yang merupakan pemandu lori berusia 30-an mengalami kecederaan ringan susulan kejadian berkenaan.
“Terdapat tumpahan minyak diesel di atas jalan raya. Kita melakukan kerja-kerja pembersihan minyak sehingga pukul 9.30 pagi dan kemudiannya disambung oleh kakitangan Selia Selanggara,” katanya ketika dihubungi, di sini, tadi.
Eva berkata, pasukan bomba memantau keadaan sehinggalah lori muatan diesel yang terbalik berjaya ditegakkan semula.

Menurutnya, sebaik ditegakkan, laluan berkenaan disembur dengan air dan ditabur dengan serbuk papan.
“Kerja-kerja pembersihan kemudiannya disambung oleh kakitangan Selia Senggara.-K!ONLINE


Pergolakan politik Perak mengecewakan PN
Oleh NOOR HAYATI MAMAT

5 Disember 2020, 4:53 pm
HULU TERENGGANU – Pergolakan politik di Perak merupakan perkembangan yang begitu mengejutkan dan di luar dugaan serta tidak seharusnya terjadi di saat negara kini berdepan pandemik COVID-19 dan bencana banjir.
Ahli Majlis Pimpinan Tertinggi (MPT) Parti Pribumi Bersatu Malaysia (Bersatu), Datuk Rosol Wahid berkata, pergolakan tersebut tidak akan berlaku sekiranya perjuangan politik adalah berpaksikan agama, bangsa dan negara bukannya kuasa.
“Secara peribadi, saya terkejut kerana pada saat kita berusaha ke arah mengukuhkan Perikatan Nasional (PN) yang menggabungkan parti-parti Melayu dan Islam tiba-tiba satu benda di luar dugaan berlaku.
“Sebelum ini ada dengar-dengar tetapi kepimpinan UMNO menafikan dan memberi jaminan ia hanya desas desus namun tiba-tiba semalam (kelmarin) kita dikejutkan dengan pergolakan politik di Perak,” katanya ketika ditemui sewaktu menziarah mangsa banjir dan penduduk yang kurang sihat di Kampung Pantai Ali di sini hari ini.
Beliau berkata demikian sebagai mengulas berhubung pergolakan politik setelah Menteri Besar Perak, Datuk Seri Ahmad Faizal Azumu gagal perolehi sokongan majoriti dalam usul undi tidak percaya pada Sidang Dewan Undangan Negeri Perak kelmarin.
Rosol tidak menolak kemungkinan budaya ‘cah keting’ tersebut berpunca daripada segelintir ahli politik yang tidak berpuas hati atau mahukan lebih kuasa.

Beliau yang juga Ketua Bersatu Bahagian Hulu Terengganu mengharapkan pergolakan berlaku di Perak tersebut tidak merebak di negeri-negeri lain kerana ia hanya menyebabkan rakyat semakin muak serta benci kepada ahli politik. – K! ONLINE


[email protected] 2020 sasar RM5 juta jualan
Oleh KOSMO!

5 Disember 2020, 2:50 pm
PUTRAJAYA – Kementerian Pembangunan Luar Bandar menyasarkan hasil jualan RM5 juta melalui penganjuran Jualan Mega Karnival Usahawan Desa secara online 2020 ([email protected] 2020).
Menterinya, Datuk Dr. Abd. Latiff Ahmad berkata, jualan mega yang berlangsung selama tiga hari sejak semalam menyaksikan  sebanyak lebih 300 tapak maya dengan 1,500 produk diketengah membabitkan pelbagai jenis makanan, kosmetik, produk spa dan barang gaya hidup.
Katanya, orang ramai boleh berinteraksi secara terus dengan para usahawan dan pempamer bagi mendapatkan maklumat lanjut.
“Urusan jual beli berlaku melalui pelbagai platform e-Dagang yang ada di negara ini manakala usahawan yang masih belum menyertai mana-mana platform e-Dagang, urusan jual beli berlaku di akaun Facebook dan Instagram usahawan di mana semua capaian kepada akaun mereka dikumpul dalam satu bentuk direktori dipanggil eKEDAI.
“Malah sebanyak 145 pertemuan dijadualkan melalui padanan perniagaan dengan kerjasama strategik bersama Kementerian Perdagangan Dalam Negeri dan Hal Ehwal Pengguna (KPDNHEP) dan Perbadanan Pembangunan Perdagangan Luar Malaysia (MATRADE),” katanya pada satu sidang akhbar di pejabatnya hari ini.
Mengulas lanjut, Abd. Latif, berkata situasi negara dilanda wabak Covid-19 mendekatkan kementerian dengan usahawan yang mahu memasarkan produk masing-masing.

“Kebanyakan usahawan dari desa takut atau tidak tahu cara memasarkan produk mereka maka dengan adanya platform yang disediakan, sudah pasti ia memudahkan penjualan.
“Inilah peranan kami di kementerian yang menyediakan peluang 24 jam perniagaan atas talian setiap hari. Kita juga berharap usaha ini dapat diteruskan dengan produk di bandar selain produk desa yang ada setakat ini,” katanya. -K!ONLINE


MPK sita dua papan tanda jalan tulisan Tamil
Oleh ISKANDAR SHAH MOHAMED

5 Disember 2020, 2:17 pm
KLANG – Dua papan tanda tulisan Tamil yang sengaja diletakkan pihak tidak bertanggungjawab di Taman Sentosa di sini sehingga tular telah disita pihak berkuasa, kelmarin.
Sitaan itu dijalankan pasukan khas Majlis Perbandaran Klang (MPK) di Jalan Dato Dagang 6 dan Jalan Dato Yusof Shahbudin 18E bermula kira-kira pukul 9.30 pagi.
Timbalan Pengarah Penguatkuasanya, Shahrul Hazri Abd. Majid berkata, pelaksanaan operasi itu hasil maklumat awam mengenai kewujudan papan tanda tidak sah tersebut sejak Rabu lalu.
“Pemeriksaan kemudian mendapati papan tanda tertera tulisan Tamil berada di persimpangan dua jalan berkenaan.
“Anggota kita segera mencabut dan menyitanya untuk tindakan lanjut,” katanya ketika dihubungi Kosmo! di sini, hari ini.
Jarak antara kedua-dua lokasi itu kurang dua kilometer (km).

Shahrul Hazri menegaskan tiada penahanan dilakukan pihaknya dan kes disiasat mengikut Seksyen 46(1)(a) Akta Jalan, Parit & Bangunan 1974,” katanya.
“Kita menasihati semua pihak agar mematuhi peraturan ditetapkan dan tidak cuba menimbulkan kemarahan masyarakat setempat,” katanya.
Ini merupakan kejadian kedua berlaku di negeri ini dengan sebelum ini papan tanda bertulisan Cina di Kampung Melayu Subang, Shah Alam pada November, dua tahun lalu.
Rentetan itu, Sultan Selangor, Sultan Sharafuddin Idris Shah menitahkan semua papan tanda nama jalan bertulisan Cina berkenaan ditanggalkan dan diganti serta merta dengan papan tanda satu bahasa sahaja iaitu bahasa Melayu. -K!ONLINE


2 lagi ditahan susulan pergaduhan di pusat beli-belah
5 Disember 2020, 2:59 pm
PETALING JAYA – Dua lagi individu ditahan berhubung kejadian pergaduhan yang berlaku di sebuah pusat beli-belah di ibu negara semalam.
Ketua Polis Daerah Dang Wangi, Asisten Komisioner Mohamad Zainal Abdullah berkata, kesemua yang ditahan menjadikan jumlah tangkapan seramai 44 orang terdiri daripada 41 lelaki dan 3 wanita.
“Kesemua suspek berusia dalam lingkungan 20 hingga 35 tahun melibatkan pemilik kedai, pekerja dan orang awam.
“Kesemua tahanan ditahan reman selama tiga hari bermula hari ini hingga 7 Disember depan bagi siasatan lanjut di bawah Seksyen 147 Kanun Keseksaan (Akta 574),” katanya dalam satu kenyataan di sini hari ini.
Jelasnya, orang ramai yang mempunyai maklumat berhubung kejadian tersebut boleh hubungi Ibu Pejabat Polis Daerah Dang Wangi di talian 03-2600 2222 atau Hotline Polis Kuala Lumpur 03-2115 9999 atau mana-mana balai polis berhampiran.
Malam tadi, Kosmo! melaporkan 42 individu ditahan dalam satu kejadian pergaduhan di sebuah pusat beli-belah di ibu negara dan beberapa video tular di laman media sosial yang mendapat pelbagai reaksi daripada netizen. – K! ONLINE


Pemimpin PH, UMNO kunci mulut selepas menghadap Sultan Perak
Oleh ASLIZA MUSA

5 Disember 2020, 2:41 pm
IPOH – Selepas hampir sejam pertemuan antara pemimpin Pakatan Harapan (PH) Perak dengan Sultan Perak, Sultan Nazrin Muizzuddin Shah di Istana Kinta hari ini, usaha pemberita untuk mendapatkan komen daripada tiga ketua parti itu tidak berhasil.
Pengerusi DAP Perak, Nga Kor Ming; Pengerusi PKR Perak, Farhash Wafa Salvador Rizal Mubarak dan Pengerusi Parti Amanah Negara (Amanah), Datuk Asmuni Awi hanya melambaikan tangan kepada pengamal media yang menunggu mereka sejak pukul 10 pagi sebelum beredar menaiki kenderaan masing-masing.
Malah usaha menghubungi ketiga-tiga pemimpin tersebut menerusi panggilan telefon dan aplikasi WhatsApp bagi mendapatkan maklumat hasil daripada pertemuan pada pukul 10.40 pagi itu turut gagal.
Dalam pada itu, Pengerusi UMNO Negeri, Datuk Saarani Mohamad yang turut menghadap Sultan Nazrin juga mengambil langkah mengunci mulut.
Beliau yang beredar pada pukul 12 tengah hari hanya tersenyum sambil menunjukkan isyarat bagus kepada media.-K!ONLINE


Polis bantuan diburu larikan RM5,750 penduduk kampung
Oleh MOHAMAD FAHD RAHMAT

5 Disember 2020, 3:10 pm
KLUANG – Seorang anggota polis bantuan diburu selepas dipercayai melesapkan wang sebanyak RM5,750 milik penduduk Kampung Orang Asli Pengkalan Tereh Jalan Mersing di sini Oktober lalu.
Ketua Polis Daerah Kluang Asisten Komisioner Low Hang Seng berkata, 15 laporan polis dibuat mangsa yang terperdaya dengan tawaran suspek yang menganjurkan program pendaftaran lesen memandu motosikal berkelompok.
“Pada tarikh 21 hingga 23 Oktober lalu, Polis Bahagian Siasatan Jenayah Komersil, Ibu Pejabat Polis Daerah Kluang, Johor telah menerima 15 laporan polis melibatkan mangsa orang asli telah di tawarkan satu program pendaftaran lesen memandu motosikal berkelompok.
“Kebanyakan mangsa ada yang telah membayar wang secara tunai sebanyak RM 350 dan ada juga yang membayar RM 50 kepada suspek dikenali sebagai Mohd. Fahmi Julani.
“Suspek mengenakan harga RM350 sekepala dan melibatkan jumlah kerugian sebanyak RM 5,750. Hasil semakan ke atas satu pusat memandu di daerah Kluang mendapati nama kesemua mangsa tidak di daftarkan untuk program tersebut,” katanya ketika dihubungi hari ini.
Beliau berkata, tindakan mengesan suspek dijalankan dan nama saspek telah direkodkan sebagai orang yang dikehendaki.

Katanya, kes disiasat mengikut Seksyen 420 Kanun Keseksaan iaitu menipu dan secara tidak jujur mendorong supaya harta diserahkan dan jika sabit kesalahan boleh dipenjara hingga 10 tahun dan juga dikenakan sebat dan denda.
“Pihak Polis Ibu Pejabat Polis Daerah (IPD) Kluang mohon kerjasama dari orang ramai yang mempunyai sebarang maklumat berkaitan saspek boleh menghubungi terus Hotline IPD Kluang di talian 07-7766822,” katanya.-K! ONLINE


TNB atur gerak aset, buka bilik gerakan hadapi banjir
Oleh AHMAD SHAHERMAN SHAMSURI

5 Disember 2020, 2:32 pm
PETALING JAYA – Tenaga Nasional Berhad (TNB) telah melakukan persiapan rapi dan awal bagi memastikan pengurusan bencana banjir ketika musim tengkujuh kali ini teratur serta berada pada tahap terbaik.
Ketua Pegawai Rangkaian Pembahagian TNB, Datuk Ir. Baharin Din berkata pihaknya telah membuka bilik gerakan dan menggerakkan pasukan di kawasan yang terjejas akibat banjir terutama beberapa negeri di Pantai Timur.
Menurutnya, pasukan teknikal juga giat memantau kawasan yang terjejas dengan banjir, selain menyalurkan maklumat terkini bekalan elektrik kepada Bilik Gerakan TNB.
“Bilik Gerakan kami di Kuala Terengganu, Marang, Kuala Berang, Besut dan Setiu di Terengganu telah diaktfikan selaras dengan pembukaan Bilik Gerakan Pengurusan Banjir Daerah Terengganu bermula Khamis lalu.
“Bekalan elektrik di pusat penempatan semula (PPS) mangsa banjir berada dalam keadaan baik. Sebanyak 14 set janakuasa berada dalam keadaan tunggu sedia untuk digerakkan ke kawasan yang terjejas akibat banjir sekiranya bekalan tidak dapat diberikan melalui sistem grid,”katanya dalam satu kenyataan di sini hari ini.
Mengulas lanjut Baharin berkata, selain mengadakan mesyuarat kordinasi banjir bersama pihak pengurusan bencana di setiap negeri, TNB juga menjalankan sesi latihan bagi meningkatkan tahap kesiapsiagaan warga kerjanya.

Selain itu katanya, TNB juga telah menaik taraf pepasangan TNB di kawasan yang berisiko tinggi mengalami banjir dengan meninggikan tapak pencawang dan membina penghadang banjir di pencawang.
“Jika ada pencawang elektrik yang ditenggelami air, bekalan elektrik dihentikan sementara demi keselamatan semua. Penyambungan semula hanya akan dibuat selepas keadaan dipastikan selamat,” katanya.
Sementara itu, mengulas mengenai persediaan logistik, Baharin berkata, pihaknya telah menyediakan 261 set janakuasa mudah alih 5kW, 203 set janakuasa bergerak, 105 lori, 390 kenderaan pacuan empat roda, 32 buah bot dan 56 lampu limpah.
“Keutamaan akan diberikan kepada lokasi-lokasi yang sering dilanda banjir,” ujarnya.
Pada masa sama, beliau turut menasihatkan menasihatkan orang ramai agar berhati-hati ketika menggunakan peralatan elektrik jika premis mereka dinaiki air.
“Jauhi daripada menyentuh peralatan elektrik atau suis dengan tangan yang basah dan lembap kerana ia boleh menyebabkan renjatan elektrik.
“Pengguna yang terputus bekalan elektrik ketika musim banjir dinasihatkan untuk segera menghubungi TNB di talian 15454 atau Facebook TNB Careline untuk tindakan segera kami,” jelas Baharin.-K! ONLINE


Sultan Nazrin nasihat cari formula terbaik selesai krisis politik
Oleh ASLIZA MUSA

5 Disember 2020, 2:12 pm
IPOH – Sultan Perak, Sultan Nazrin Muizzuddin Shah menasihatkan semua pemimpin parti politik di Perak agar mencari formula terbaik bagi menubuhkan kepimpinan baharu kerajaan negeri.
Ahli Dewan Negara Perak, Datuk Seri Mohd. Annuar Zaini berkata, nasihat itu disuarakan baginda dalam pertemuan dengan beberapa pemimpin tertinggi parti politik di Istana Kinta.
Katanya, selepas Menteri Besar, Datuk Seri Ahmad Faizal Azumu menghadap Sultan Nazrin semalam, tiga pemimpin Pakatan Harapan (PH) Perak diikuti Pengerusi UMNO Perak turut menghadap baginda hari ini.
“Pagi tadi, tiga pemimpin PH diperkenan menghadap Sultan Nazrin yang mana mereka menyembah maklum pandangan kepada baginda tentang keadaan semasa dan pendirian PH dalam suasana politik di Perak diikuti Pengerusi UMNO Perak.
“Segala pandangan mereka itu didengari tetapi bukanlah tanggungjawab baginda untuk campur tangan dalam urusan parti masing-masing.
“Baginda hanya boleh menasihatkan dan carilah formula terbaik untuk menubuhkan kerajaan dan pimpinan baharu di negeri ini,” katanya ketika ditemui pemberita di luar Istana Kinta di sini hari ini.

Menurut Mohd. Zaini, Sultan Nazrin turut berkenan menerima menghadap Presiden UMNO, Datuk Seri Dr. Ahmad Zahid Hamidi pada pukul 10 pagi esok.
Beliau memberitahu, pihaknya difahamkan masih berlaku perundingan antara parti politik malah UMNO juga akan mengadakan menyuarat perhubungan khas parti malam ini.
“Itu yang kita difahamkan tetapi apa pun kena tanya orang parti. Saya hanya memaklumkan apa yang berlaku di istana pagi tadi. Tiga pemimpin PH itu bersama-sama menghadap baginda atas nama PH,” katanya.
Ditanya sama ada terdapat mana-mana parti telah mempunyai majoriti bagi membentuk kerajaan baharu, Mohd. Zaini menegaskan yang perkara itu bukan dalam pengetahuannya.
“Saya hanya melaporkan apa yang mereka sembah maklum dan pendirian yang mereka pegang serta usaha yang mereka laksanakan sekarang ini,” katanya.
Terdahulu, Pengerusi UMNO Negeri, Datuk Saarani Mohamad tiba di Istana Kinta pada pukul 11.40 pagi bagi menghadap Sultan Nazrin.
Kenderaan jenis Honda CRV membawa Saarani itu dilihat memasuki perkarangan istana selepas dua buah kenderaan membawa tiga pemimpin Pakatan Harapan (PH) Perak beredar pada pukul 11.35 pagi.
Sebelum itu, pertemuan hampir sejam melibatkan Pengerusi DAP Perak, Nga Kor Ming; Pengerusi PKR Perak, Farhash Wafa Salvador Rizal Mubarak dan Pengerusi Parti Amanah Negara (Amanah), Datuk Asmuni Awi.-K!ONLINE


Bung Moktar nafi kemelut politik Perak boleh menular ke Sabah
Oleh IVAN AMIRUL

5 Disember 2020, 3:15 pm
KOTA KINABALU – Ketua UMNO Sabah, Datuk Seri Bung Moktar Radin menafikan spekulasi kemungkinan kemelut politik Perak boleh menular di Sabah.
“Apa yang berlaku di Perak ketika ini adalah sentimen politik di sana tetapi kita di Sabah ada sentimen tersendiri kerana kita sentimental dan kita yakin dengan kepimpinan di bawah Ketua Menteri, Datuk Seri Hajiji Noor membawa Sabah ke arah kemajuan.
“Malah pemimpin Gabungan Rakyat Sabah (GRS) yang membentuk kerajaan negeri ketika ini juga dilihat saling bekerjasama serta memahami antara satu sama lain sekaligus sedar kita tidak boleh berpecah belah,” katanya ketika sidang media selepas mempengerusikan Mesyuarat UMNO Sabah sebentar tadi.
Bung yang juga Timbalan Ketua Menteri Sabah berkata demikian ketika mengulas mengenai spekulasi pihak tertentu mengatakan situasi terkini berlaku di Perak mungkin turut berlaku di Sabah.
Mengulas lanjut mengenai perkara itu, UMNO Sabah tidak akan sesekali mengkhianati rakan parti dalam GRS.
“Kita turut berharap parti lain dalam gabungan ini juga tidak mengkhianati UMNO serta Barisan Nasional (BN).

“Isu di Perak tidak akan menjejaskan kedudukan kita di Sabah. Kita di sini masih kukuh,” katanya.-K!ONLINE


Ahmad Faizal terkilan tidak sempat bentang bajet
Oleh MUHAMAD TARMIZE MOHD NOR

5 Disember 2020, 2:25 pm
IPOH – Menteri Besar Perak, Datuk Seri Ahmad Faizal Azumu meluahkan rasa terkilan apabila tidak sempat membentangkan Belanjawan Negeri 2021 selepas gagal meraih sokongan majoriti ahli dewan dalam usul undi percaya terhadapnya semalam.
Ahmad Faizal berkata, banyak perkara baik dalam belanjawan tersebut yang mahu diumumkan terutamanya kepada penjawat awam negeri.
“Saya sendiri susah hati apabila belanjawan tak dapat nak dibentangkan, banyak berita baik di situ termasuk kepada penjawat awam dan mereka menantikannya.
“Pagi ini saya berjoging, jumpa dengan rakan penjawat awam yang menyatakan rasa sedih mereka kerana saya tak sempat bentangkan perkara baik untuk mereka,” katanya.
Beliau berkata demikian pada sidang akhbar selepas menyampaikan bantuan berjumlah RM900,000 kepada sembilan Sekolah Persendirian Cina (SUWA) di sini, hari ini.
Ahmad Faizal yang juga Pengerusi Bersatu Perak berkata, beliau berharap rakyat khususnya penjawat awam di negeri ini bersabar menantikan perkara baik untuk mereka dalam belanjawan negeri.

Beliau yang juga Timbalan Presiden Bersatu turut meminta rakyat bertenang berikutan kemelut politik negeri yang berlaku.
“Kalau orang yang nak disingkirkan ini pun dengan hashtag ‘kekal tenang’, saya harap rakyat bertenang, tak perlu runsing,” katanya.
Semalam, pada awalnya, usul undi percaya terhadap Ahmad Faizal yang dibawa oleh seorang Ahli Dewan Undangan Negeri (ADUN) UMNO disenarai untuk dibahaskan selepas pembentangan Belanjawan 2021 dalam persidangan DUN.
Bagaimanapun dua usul tergempar yang dibawa Salbiah Mohamed (BN-Temenggor) dan Howard Lee (PH-Pasir Pinji) kepada DUN diterima Speaker, Datuk Mohamad Zahir Abdul Khalid untuk undian dijalankan.
Dalam undian tersebut, hanya 10 ADUN yang menyokong usul tersebut manakala 48 lagi menolak sementara satu undi rosak atau berkecuali.-K!ONLINE


Lelaki retak pada kepala, video pergaduhan tular
Oleh NOR SHAFAWATI YUP

5 Disember 2020, 3:21 pm
SEREMBAN – Seorang lelaki mengalami retak pada kepala selepas terlibat dalam pergaduhan di antara dua kumpulan lelaki dalam kejadian di Uptown Avenue Seremban 2 di sini semalam.
Ketua Polis Daerah Seremban, Asisten Komisioner Mohd. Said Ibrahim berkata, video pergaduhan berdurasi satu minit dua saat yang memaparkan sekumpulan lelaki memukul seorang individu tidak dikenali itu turut tular di media sosial.
“Hasil siasatan mendapati kejadian berlaku di Uptown Avenue Seremban 2 dan video itu menunjukkan pergaduhan di antara dua kumpulan lelaki tempatan.
“Kejadian disyaki berlaku kira-kira pukul 1 pagi semalam yang dipercayai berpunca daripada kemalangan jalan raya yang berlaku di kawasan Mambau,” katanya dalam satu kenyataan di sini hari ini.
Menurut Mohd. Said, daripada maklumat hasil risikan yang diperoleh, mangsa merupakan dua orang lelaki tempatan.
“Salah seorang mengalami retak pada kepala manakala seorang lagi hanya cedera ringan.

“Setakat ini, tiada sebarang laporan polis di terima dari kedua-dua belah pihak (mangsa),” katanya.
Jelas Mohd. Said, bagaimanapun Bilik Gerak Ibu Pejabat Daerah Seremban telah menerima satu laporan polis berhubung video pergaduhan yang tular itu pada pukul 9.45 pagi hari ini.
Beliau berkata, setakat ini kes disiasat mengikut Seksyen 148 Kanun Keseksaan kerana merusuh.-K!ONLINE


Krisis di Perak tidak jejas PN Pulau Pinang
Oleh MOHD SYALMIZI HAMID

5 Disember 2020, 12:51 pm
GEORGE TOWN – Pergolakan politik membabitkan jawatan Menteri Besar di Perak tidak menjejaskan hubungan antara Perikatan Nasional (PN) dengan Barisan Nasional (BN) di negeri ini.
Pengerusi Parti Pribumi Bersatu Malaysia (Bersatu) negeri, Datuk Shabudin Yahaya berkata, kesemua parti komponen PN masih mendokong dasar dan polisi kerajaan yang sama meskipun wujud situasi ‘terasa hati’ beberapa pihak di dalam PN ekoran krisis itu.
Shabudin yang juga Ahli Parlimen Tasek Gelugor turut melahirkan keyakinan situasi politik di Perak akan kembali tenang dan normal dalam tempoh seminggu dua lagi.
“Saya tidak melihat berlakunya pertelagahan antara PN dan BN ekoran apa yang berlaku di Perak dan masing-masing masih menghayati landasan kerjasama yang ada serta mengambil pengajaran daripada apa yang terjadi.
“Saya juga yakin apa yang berlaku akan dapat diselesaikan apabila Sultan Perak, Sultan Nazrin Muizzuddin Shah membuat keputusan nanti dan keadaan akan kembali normal,” katanya kepada pemberita di sini hari ini.
Beliau berkata demikian selepas penyampaian bantuan di bawah Program Khas Pembangunan Bumiputera Pulau Pinang (Pembangunan Ekonomi) kepada 18 peniaga Komplek Mutiara Selera, Tanjung Bungah di sini yang musnah dalam kebakaran 7 November lalu.

Shabudin yang juga yang juga Timbalan Menteri di Jabatan Perdana Menteri (Parlimen dan Undang-Undang) mengulas mengenai krisis politik di Perak selepas Menteri Besar, Datuk Seri Ahmad Faizal Azumu yang juga Timbalan Presiden Bersatu gagal mendapat undi percaya di Dewan Undangan Negeri (DUN) termasuk dalam kalangan ADUN UMNO semalam. – K! ONLINE


Harimau Malaya dapat jersi baharu
Oleh MUHAMMAD ZUHAILY BADLISHAH

5 Disember 2020, 1:00 pm
BARISAN pemain Harimau Malaya semestinya bersemangat tinggi dan sudah tidak sabar untuk turun padang beraksi selepas setahun ‘terkurung’ tanpa sebarang perlawanan antarabangsa disebabkan penularan wabak pandemik Covid-19.
Ia selepas Harimau Malaya kini digayakan dengan rekaan dua jersi baharu tajaan Nike bagi edisi 2020 hingga 2022 yang dilancarkan secara maya dalam semua platform media sosial rasmi Persatuan Bola Sepak Malaysia (FAM) semalam.
Presiden FAM, Datuk Hamidin Mohd. Amin berkata, penampilan Harimau Malaya selepas ini akan kelihatan lebih garang dan pada masa sama mampu menaikkan semangat dan aura pemain apabila bertembung dengan mana-mana pasukan lawan.
“Bukan saja jersi home tetapi away juga menampilkan warna tradisi kita iaitu hitam dan kuning. Ia tentunya akan dapat memastikan semangat Harimau Malaya kekal membara.
“Saya yakin apabila pemain memakainya nanti, mereka akan mendapat semangat baharu untuk tampil dengan aksi bertenaga di atas padang seterusnya meraih lebih banyak kemenangan serta kejayaan buat Harimau Malaya di pentas antarabangsa,” katanya.
Sebagai simbolik pelancaran, Hamidin menjadi individu pertama menerima kedua-dua jersi laman sendiri dan tempat lawan untuk edisi 2020-2022 daripada Ketua Pemasaran Sukan Nike Malaysia, Ernest Rodrigues di Wisma FAM, Kelana Jaya semalam.

Majlis pelancaran itu turut menampilkan 10 pemain kebangsaan seperti Aidil Zafuan Abd. Radzak, Shahrul Saad, Syahmi Safar, La’Vere Corbin-Ong, Brendan Gan, Nor Azam Abdul Azih, Syamer Kutty Abba, Syafiq Ahmad, Shahrel Fikri Fauzi dan Farizal Marlias serta penampilan istimewa ketua jurulatih Harimau Malaya, Tan Cheng Hoe.
Sebagai rekod, Harimau Malaya yang kini pada No. 153 dunia, akan kembali meneruskan saingan kelayakan Piala Dunia 2022/Piala Asia 2023 pada Mac 2021 serta Piala Suzuki AFF 2020 yang ditunda ke April dan Mei tahun depan.


6,238 pekerja asing di Pulau Pinang selesai saring Covid-19
Oleh SAFINA RAMLI

5 Disember 2020, 12:33 pm
GEORGE TOWN – Seramai 6,238 daripada 135,490 pekerja warga asing yang berdaftar dalam pelbagai sektor di negeri ini selesai menjalani ujian saringan Covid-19 setakat semalam.
Pengerusi Jawatankuasa Perumahan, Kerajaan Tempatan, Perancangan Bandar dan Desa, Jagdeep Singh Deo berkata, jumlah berkenaan membabitkan 3,000 pekerja di asrama pekerja asing di Batu Maung, (2,900) Bukit Jambul dan (200) Bukit Minyak serta (138) tapak pembinaan Queens Waterfront di Bayan Lepas.
“Ujian berkenaan dilaksanakan oleh pihak majikan bermula 1 Disember lalu dan setakat ini semua keputusan negatif.
“Ia akan dijalankan secara berperingkat dan kerajaan negeri akan memantau prosedur operasi standard (SOP) berkaitan dengan ujian saringan berkenaan,” katanya pada sidang akhbar selepas melawat tapak pembinaan Queens Waterfront di Bayan Lepas di sini hari ini.
Sebelum ini, Menteri Kanan (Kluster Keselamatan) Ismail Sabri Yaakob berkata, bermula 1 Disember, majikan perlu melakukan saringan Covid-19 terhadap pekerja warga asing yang dikenal pasti oleh Kementerian Sumber Manusia.
Katanya sebagai permulaan, ujian itu tertumpu kepada kawasan berisiko tinggi di Selangor, Negeri Sembilan, Kuala Lumpur, Pulau Pinang.

Menurut Jagdeep lagi, pihaknya bagaimanapun tidak meletakkan tarikh khusus untuk menyelesaikan keseluruhan ujian itu berikutan jumlah pekerja yang terlalu ramai.
“Sebelum ini pada April lalu, kerajaan negeri telah mewajibkan ujian saringan Covid-19 terhadap lebih 15,000 pekerja asing di tapak pembinaan dan ujian kepada mereka dapat disiapkan dalam tempoh sebulan.
“Jumlah 135,490 pekerja asing terlalu ramai dan ia melibatkan pelbagai sektor dan saya tidak dapat berikan tempoh masa bila ia dapat diselesaikan,” katanya. – K! ONLINE


Ular senduk mengeram telur ayam
Oleh TOREK SULONG

5 Disember 2020, 1:13 pm
PASIR PUTEH – Angkatan Pertahanan Awam (APM) berjaya menangkap seekor ular senduk yang sedang mengeram telur ayam dalam sebuah reban di Kampung Kuala Semerak di sini hari ini.
Pegawai APM daerah, Kapten Nik Mohd. Nor Nik Mat berkata, reptilia berbisa sepanjang satu meter dengan berat 500 gram itu ditemui dalam keadaan berlingkar di atas beberapa biji telur ayam.
Menurutnya, kehadiran ular tersebut disedari pemilik reban, Khairul Azreen Ismail, 28, ketika dia mahu mengutip telur ayam terbabit kira-kira pukul 7.45 pagi tadi.
“Difahamkan, rutin harian Khairul Azreen pada setiap pagi adalah mengutip telur ayam kampung yang dipeliharanya di dalam reban yang ditutup dengan sangkar plastik.
“Semasa membuka penutup sangkar, dia terkejut melihat seekor ular senduk yang tumpang berteduh di situ,” katanya ketika dihubungi Kosmo! di sini hari ini.
Nik Mohd. Nor berkata, lelaki itu mengambil tindakan yang betul dengan menghubungi pihak APM dan tidak mengambil tindakan sendiri.

“APM Pasir Puteh tiba di lokasi pada pukul 8.25 pagi dan mengambil masa 10 minit untuk menangkap ular berkenaan.
“Orang ramai perlu berhati-hati sepanjang musim banjir kerana reptilia tersebut sedang mencari tempat perlindungan selepas habitat asal dinaiki air,” katanya.-K!ONLINE


Kanak-kanak jatuh tingkat empat kini stabil
Oleh MOHD. HUSNI MOHD. NOOR

5 Disember 2020, 12:06 pm
PUTRAJAYA – Kanak-kanak perempuan berusia 10 tahun yang terjatuh dari tingkat empat kuarters penjawat awam, di Presint 11, semalam kini berada dalam keadaan stabil.
Ketua Polis Daerah Putrajaya Asisten Komisioner Mohd. Fadzil Ali berkata, mangsa kini dirawat di Zon Semi Kritikal, Hospital Putrajaya.
Beliau berkata, doktor yang merawat mangsa memaklumkan, kanak-kanak tersebut kemungkinan mengalami patah tulang belakang dan tulang rusuk patah.
“Pemeriksaan juga mendapati, mangsa turut patah tulang selangka namun pengesahan lanjut akan dimaklumkan oleh doktor pakar esok,” katanya ketika dihubungi hari ini.
Katanya, siasatan awal mendapati, mangsa difahamkan bermain-main di sekitar koridor di kuarters berkenaan sambil membaling botol.
Bagaimanapun, Mohd. Fadzil berkata, botol yang dibaling mangsa terkeluar dari koridor dan terjatuh di atas ‘awning’.

“Mangsa dikatakan cuba mengambil botol itu namun tersalah langkah sebelum tergelincir dan jatuh di kawasan tempat letak motosikal.
“Ketika kejadian, bapa mangsa berada di dalam rumah dan ibu mangsa bekerja. Bapa mangsa merupakan adalah seorang anggota sukarelawan Polis Ibu Pejabat Polis Daerah (IPD) Putrajaya,” katanya.
Dalam kejadian kira-kira pukul 5.23 petang itu, mangsa dikenali sebagai Nur Alya Maisarah Kamarulfaizal cedera selepas terjatuh dari tingkat empat di sebuah kuarters penjawat awam di Presint 11.-K!ONLINE


Bidang teknikal janji masa depan cerah – PM
Oleh NOR IDAYU BOSRO

5 Disember 2020, 11:42 am
PUTRAJAYA – Minat generasi baharu perlu dipupuk untuk menceburi bidang teknikal terutamanya kejuruteraan yang sering dikaitkan dengan istilah 3D iaitu Dirty, Difficult dan Dangerous (kotor, bahaya dan sukar) kerana kerjaya itu mempunyai pasaran kerja lebih cerah dengan memberi pulangan besar.
Perdana Menteri, Tan Sri Muhyiddin Yassin berkata, lulusan bidang teknikal dijangka menjadi rebutan dalam pasaran pekerjaan pada masa hadapan walaupun bidang itu secara langsung atau tidak langsung memberi persepsi negatif bagi pemilihan kerjaya dalam kalangan generasi muda.
“Trend masa depan menunjukkan bahawa bidang yang berkait dengan teknologi akan menjadi profesion berpermintaan tinggi.
“Penggunaan teknologi terkini pula akan mengubah imej 3D ini kepada imej berprestij kerana profesion teknikal menuntut kesarjanaan ilmu dan kepakaran yang mendalam,” katanya.
Beliau berkata demikian dalam perutusan khas sempena Hari Profesion Teknikal Negara (HPTN) 2020 yang disiarkan secara rakaman video menerusi rancangan Selamat Pagi Malaysia terbitan Radio Televisyen Malaysia (RTM) hari ini.
HPTN yang disambut pada hari Sabtu pertama bulan Disember setiap tahun sebagai tanda penghargaan dan pengiktirafan tertinggi negara kepada para warga profesion teknikal di Malaysia. -K! ONLINE


Melecur ketika selamatkan motosikal
Oleh BAHRUDDIN HATTA

5 Disember 2020, 1:05 pm
KUALA KRAI – Bahagian belakang badan seorang lelaki melecur apabila dia cuba menyelamatkan motosikalnya yang hangus dalam kejadian kebakaran melibatkan dua buah rumah di Kampung Tengah di sini semalam.
Kejadian yang dilaporkan pada pukul 7.34 petang itu menyebabkan badan mangsa, Rafi Hussin, 29, melecur sebanyak 30 peratus.
Ketua Balai Bomba dan Penyelamat Kuala Krai, Penolong Penguasa Bomba Muhammad Rizwan Ar-Rafee Parsimin berkata, seramai 19 orang anggota telah bergegas ke lokasi kejadian selepas menerima panggilan kecemasan.
Menurutnya, sewaktu tiba di lokasi, mangsa dilihat cuba menarik motosikal miliknya keluar dari kawasan kebakaran sebelum bahagian badannya disambar api.
“Anggota bomba telah membawa keluar mangsa dari lokasi kejadian dan memberikan rawatan awal sebelum dia dibawa ke hospital. Meskipun melecur, mangsa berjaya menyelamatkan motosikal miliknya.
“Dalam kejadian itu, kita mendapati dua buah rumah yang menjadi tempat tinggal dua keluarga hangus terbakar,” katanya ketika dihubungi Kosmo! hari ini.

Menurut Rizwan Ar-Rafee, rumah pertama terbakar sebanyak 90 peratus manakala rumah kedua pula 80 peratus musnah dalam kejadian itu.
Katanya, api berjaya dikawal dan dipadam sepenuhnya dalam tempoh 30 minit dan siasatan awal mendapati, kebakaran tercetus dari rumah pertama sebelum api merebak ke rumah jirannya.
“Operasi memadam kebakaran tamat pada pukul 9.30 malam. Setakat ini, punca kebakaran dan jumlah kerugian masih dalam siasatan,” katanya.-K!ONLINE


Milan bangkit selepas ketinggalan
Oleh KOSMO!

5 Disember 2020, 12:30 pm
MILAN – AC Milan berjaya mengesahkan slot ke peringkat kalah mati Liga Europa selepas bangkit daripada ketinggalan dua gol untuk menewaskan Celtic 4-2 pada aksi kelima Kumpulan H di San Siro awal pagi semalam.
Ia juga adalah perlawanan pertama bagi ketua jurulatih Milan, Stefano Pioli yang kembali bersama pasukannya selepas terlepas tiga aksi Liga Europa kerana menjalani kuarantin kendiri ekoran positif wabak pandemik Covid-19 sebelum ini.
“Kami bermula dengan baik tetapi dua gol awal Celtic sedikit menyukarkan kami. Namun, ia secara tidak langsung mengajar para pemain untuk memberikan segala yang terbaik agar dapat memenangi perlawanan ini.
“Saya gembira walaupun bermain tanpa (Simon) Kjaer dan menurunkan kebanyakan pemain muda tetapi kami masih berupaya bangkit setelah ketinggalan dua gol,” kata Pioli.
Dalam aksi itu, The Rossonneri dikejutkan dengan dua gol Celtic melalui Tomas Rogic (m-7) dan Odsonne Edouard (m-14) sebelum Milan bangkit menyamakan kedudukan menerusi Hakan Calhanoglu dan Samu Castillejo pada minit ke-24 serta 26.
Milan akhirnya kembali selesa dengan gol ketiga menerusi percubaan cantik bintang muda Norway, Jens Petter Hauge (m-50) sebelum Brahim Diaz melengkapkan kemenangan 4-0 gergasi Itali itu dengan jaringan keempat pada minit ke-82.

Kemenangan itu mengukuhkan Milan di tempat kedua dengan 10 mata, empat mata mengatasi pasukan tangga ketiga, Sparta Praha yang tewas 1-2 kepada pendahulu, Lille awal pagi semalam. – AGENSI


Dua gol penalti selamatkan Spurs
Oleh KOSMO!

5 Disember 2020, 12:00 pm
LINZ, Austria – Pengurus Tottenham Hotspur, Jose Mourinho bengang dengan aksi sambil lewa ditunjukkan skuad bimbingannya ketika dikejutkan keputusan seri 3-3 dengan kelab Austria, LASK Linz pada aksi Liga Europa di Stadion Linzer awal pagi semalam.
Mourinho, 57, turut mempertikaikan sikap dan kesungguhan beberapa pemainnya meskipun Spurs berjaya mengesahkan slot ke peringkat kalah mati dengan berbaki satu lagi aksi dalam saingan Kumpulan J minggu depan.
“Saya berasakan pemain tidak belajar daripada kesilapan lalu.
“Ada sesetengah pemain langsung tidak menunjukkan minat apabila mereka bermain di peringkat kumpulan Liga Europa.
“Pemain perlu sedar perkara sebegini tidak boleh terjadi di peringkat kalah mati kerana kami akan bertemu lawan yang lebih kuat,” kata Mourinho.
Dalam aksi itu, LASK terlebih dahulu membuka tirai jaringan menerusi Peter Michorl pada minit ke-42 sebelum bintang Spurs, Gareth Bale menyempurnakan sepakan penalti untuk mengikat kedudukan 1-1 sebelum tamat aksi separuh masa pertama.

Bersambung babak kedua, Spurs kembali di hadapan hasil jaringan Son Heung-min pada minit ke-56 tetapi kali ini giliran LASK pula menyamakan kedudukan menerusi rembatan deras Johannes Eggestein (m-86).
Hasrat Spurs membawa pulang tiga mata selepas Dele Alli menyudahkan sepakan penalti dua minit kemudian tidak menjadi kenyataan selepas LASK mempamerkan kebangkitan menerusi gol penyamaan daripada Mamoudou Karamoko pada minit ke-93. – AGENSI


Pelajar sekolah antara ditahan merempit
5 Disember 2020, 2:07 pm
PETALING JAYA – Seorang pelajar sekolah antara empat individu ditahan polis kerana menunggang motosikal secara berbahaya dalam Ops Samseng Jalanan oleh Jabatan Siasatan dan Penguatkuasaan Trafik (JSPT) Kuala Lumpur, awal pagi tadi.
Sepasukan polis yang diketuai Inspektor Solihi Shafie bersama 12 anggota Anggota Unit Risikan Operasi JSPT Kuala Lumpur melaksanakan Ops tersebut di Lebuh Raya Duta – Ulu Kelang (DUKE) kira-kira pukul 1 hingga 4.30 pagi tadi.
Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Zulkefly Yahya berkata, kesemua suspek ditahan berusia dalam lingkungan 16 hingga 26 tahun.
“Empat suspek yang ditahan merupakan dua remaja berusia 16 tahun, seorang pelajar sekolah menengah dan seorang tidak bersekolah, seorang remaja berusia 19 tahun bekerja sebagai pengawal keselamatan dan lelaki berusia 26 tahun yang bekerja sendiri.
“Mereka didapati menunggang motor dengan melakukan aksi ‘Superman’, menunggang secara zig zag serta menundukkan kepala selari dengan ‘handle’ motosikal yang menghalang pandangan hadapan semasa menunggang,” katanya dalam satu kenyataan di sini hari ini.
Jelasnya, hasil pemeriksaan lanjut mendapati beberapa kesalahan lain seperti tiada lesen memandu, tiada cermin sisi serta tiada lampu belakang.

“Mereka juga didapati melakukan pengubahsuaian seperti ubah suai ekzos motor yang bising, menggunakan tayar motosikal bersaiz kecil, nombor pendaftaran bersaiz kecil di belakang serta tiada nombor pendaftaran di hadapan.
“Kesemua tahanan di bawa ke Balai Polis Trafik Kuala Lumpur untuk tindakan selanjutnya,” ujarnya. – K! ONLINE


Sultan Johor kurnia cincin khas buat kakitangan istana
Oleh KHAIRUL MOHD. ALI

6 Disember 2020, 8:07 pm
JOHOR BAHRU – Sultan Johor, Sultan Ibrahim Sultan Iskandar berkenan mengurniakan cincin khas buat kakitangan istana Johor sebagai kenang-kenangan.
Menerusi satu kenyataan dimuat naik dalam laman Facebook rasmi baginda hari ini, idea itu terbit daripada hobi baharu baginda iaitu membuat batu cincin daripada sejenis spesies siput.
Titah baginda, Almarhumah bonda tuanku pernah mengurniakan satu cincin sebegitu ketika baginda muda dan kini ia diturunkan kepada Tunku Mahkota Johor, Tunku Ismail.
“Beberapa ketika dahulu, saya terjumpa siput yang sama dihidangkan dalam santapan saya, jadi saya telah mendapat batunya dan mengilatnya sendiri.
“Lalu saya fikir ini boleh menjadi satu cenderahati yang sangat bermakna untuk kakitangan saya,” titah baginda dalam kenyataan tersebut.
Kenyataan itu turut menambah, setiap batu yang diambil untuk dihadiahkan kepada kakitangan istana itu telah digilap sendiri oleh baginda sebelum dibentuk oleh tukang emas peribadinya.

Difahamkan, Sultan Ibrahim juga bercadang untuk menggunakan batu-batu berkenaan sebagai perhiasan kancing Baju Melayu, ‘cufflink’ dan pin tali leher kegunaan peribadi baginda.-K! ONLINE